**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

\_\_ հուլիսի 2024 թվականի N \_\_\_\_-Լ

**ԿԱՌԱՎԱՐՈՒԹՅԱՆ ՌԱԶՄԱՎԱՐԱԿԱՆ ԿԱՌԱՎԱՐՄԱՆ ԱՇԽԱՏԱԿԱՐԳԸ ՀԱՍՏԱՏԵԼՈՒ ՄԱՍԻՆ**

Հիմք ընդունելով «Հայաստանի Հանրապետության Կառավարության կառուցվածքի և գործունեության մասին» ՀՀ օրենքի 12-րդ հոդվածի 1-ին մասը՝ Հայաստանի Հանրապետության կառավարությունը ***որոշում է.***

1. Հաստատել «Կառավարության ռազմավարական կառավարման աշխատակարգը»` համաձայն Հավելվածի (այսուհետ՝ Աշխատակարգ)։
2. Սույն որոշումն ուժի մեջ է մտնում հրապարակմանը հաջորդող օրվանից` հաշվի առնելով սույն որոշմամբ սահմանված դրույթները:
3. Աշխատակարգի դրույթները պարտադիր են սույն որոշման ուժի մեջ մտնելու պահից սկսած նախաձեռնվող նոր ռազմավարական պլանավորման փաստաթղթերի համար կամ գործող ռազմավարական պլանավորման փաստաթղթերում փոփոխություններ ու լրամշակումներ իրականացնելու դեպքում` բացառությամբ սույն որոշմամբ սահմանված դեպքերի։
4. Աշխատակարգի 40-րդ կետը ուժի մեջ է մտնում 2026 թվականի հունվարի 1-ից։ Մինչև 2026 թվականի հունվարի 1-ը սույն Աշխատակարգով սահմանված մշտադիտարկման վերաբերյալ դրույթները գործող ռազմավարական պլանավորման փաստաթղթերի նկատմամբ կիրառվում են այնքանով, որքանով վերաբերելի են (mutatis mutandis):
5. Աշխատակարգով սահմանված ռազմավարությունների մշակման և աշխատանքային խմբերի ստեղծման նպատակով որոշումն ուժի մեջ մտնելուց հետո 90-օրյա ժամկետում ՀՀ վարչապետի հանձնարարականով սահմանվում են․
   1. Սույն որոշման ուժի մեջ մտնելու պահին գործող ռազմավարական պլանավորման փաստաթղթերի ցանկը, որոնք պետք է համապատասխանեցվեն Աշխատակարգի դրույթներին,
   2. Սույն կետի առաջին ենթակետով սահմանված համապատասխանեցման ժամկետները,
   3. Յուրաքանչյուր ռազմավարության Գլխադասային մարմինը և ժամկետները՝ Աշխատանքային խմբի կազմի և աշխատակարգի առաջարկով հանդես գալու համար։
6. ՀՀ վարչապետը Աշխատակարգի 14-րդ սահմանված՝ յուրաքանչյուր ռազմավարության վերաբերյալ որոշումները կայացնում է սույն որոշման ուժի մեջ մտնելուց 6-ամսվա ժամկետում։

|  |  |
| --- | --- |
| **Հայաստանի Հանրապետության վարչապետ** | **Ն. Փաշինյան** |
| Երևան |  |

|  |  |
| --- | --- |
|  | *Հավելված*  *ՀՀ կառավարության 2024 թվականի*  *հուլիսի \_\_\_-ի N \_\_\_-Լ որոշման* |

**ԱՇԽԱՏԱԿԱՐԳ**

**ԿԱՌԱՎԱՐՈՒԹՅԱՆ ՌԱԶՄԱՎԱՐԱԿԱՆ ԿԱՌԱՎԱՐՄԱՆ**

**ԲԱԺԻՆ 1. ՌԱԶՄԱՎԱՐԱԿԱՆ ԿԱՌԱՎԱՐՄԱՆ ԸՆԹԱՑԱԿԱՐԳԵՐԸ**

1. **ԸՆԴՀԱՆՈՒՐ ԴՐՈՒՅԹՆԵՐ**
2. Սույն աշխատակարգը սահմանում է ՀՀ կառավարության և պետական կառավարման համակարգի մարմինների ռազմավարական կառավարման ոլորտում ՀՀ կառավարության գործառույթների և լիազորությունների իրականացման ընթացակարգերը և ռազմավարական պլանավորման փաստաթղթերի մշակման, իրականացման, մշտադիտարկման և վերանայման գործընթացները։
3. Սույն աշխատակարգը միտված է ապահովելու ռազմավարական ինտեգրված կառավարում՝ ներդաշնակեցնելով քաղաքականությունների ռազմավարական, քաղաքական և ֆինանսական պլանավորման շրջափուլերը, ինչպես նաև սահմանելու ռազմավարական կառավարման համակարգի տարբեր բաղադրիչների չափանիշներն ու ընթացակարգերը:
4. Սույն աշխատակարգում օգտագործվող հետևյալ հասկացությունները և հապավումներn ունեն հետևյալ իմաստը․
   1. **ԱՍԳ**՝ Ազգային մակարդակով սահմանված գործողություններ.
   2. **Արդյունքային շրջանակ**՝ քաղաքականության մշակման, իրականացման ու մշտադիտարկման համար կիրառվող կառավարման գործիք, որը ցույց է տալիս ռազմավարական տարբեր բաղադրիչների միջև պատճառահետևանքային կապերը.
   3. **Բյուջետային ծրագիր**՝ որևէ նպատակին (ուղղակի արդյունքին) հասնելուն ուղղված քաղաքականության իրագործման միջոցառումների (այսուհետ` ծրագրի միջոցառումներ) տրամաբանական խմբավորում՝ համապատասխան ֆինանսավորմամբ, «Հայաստանի Հանրապետության բյուջետային համակարգի մասին» ՀՀ օրենքի 1.2-րդ հոդվածի 2-րդ, 9-րդ, 17-րդ, 18-րդ կետերին համապատասխան.
   4. **Բյուջետային ծրագրի միջոցառում՝** ծրագրի շրջանակներում պետության քաղաքականության իրագործման նպատակով իրականացվող պետության միջամտություններ (ծառայությունների մատուցում, տրանսֆերտների տրամադրում և այլն), որոնք նպատակաուղղված են տվյալ ծրագրի համար սահմանված նպատակի իրագործմանը «Հայաստանի Հանրապետության բյուջետային համակարգի մասին» ՀՀ օրենքի 1.2-րդ հոդվածի 2-րդ, 9-րդ, 17-րդ, 18-րդ կետերին համապատասխան.
   5. **Գերատեսչության գործառնական ծրագիր**՝ ռազմավարական պլանավորման փաստաթուղթ, որն ամփոփում է տվյալ մարմնի՝ Սահմանադրությամբ, օրենքներով ու միջազգային պայմանագրերով, ռազմավարություններով, կառավարության գործունեության միջոցառումների ծրագրով ու, անհրաժեշտության դեպքում, ռազմավարական ծրագրերով ստանձնած պարտավորությունները և հանձնառությունները.
   6. **Գնահատում**՝ համակարգված գիտահենք գործընթաց նախքան միջամտությունը, դրա ընթացքում կամ ավարտին, որը վեր է լուծում միջամտության դիզայնը, գործընթացը կամ արդյունքները՝ հասկանալու համար, թե որքանով է այն հասնում սահմանված նպատակներին և (կամ) ցուցանիշներին կամ համապատասխանում սահմանված չափանիշներին.
   7. **Ելակետային արժեք**՝ ցուցանիշի այն ռեֆերենս արժեքը, որի նկատմամբ հաշվարկվում է միջամտության փոփոխությունը, կատարողականը.
   8. **Ենթանպատակ**՝ ռազմավարական նպատակից բխող ակնկալվող միջանկյալ արդյունք.
   9. **Երկարաժամկետ մակրոտնտեսական կանխատեսում՝** օժանդակ աշխատանքային փաստաթուղթ, որն արտացոլում է ֆիսկալ սահամանփակումներն ու ռեսուրսների միջոլորտային բաշխումը՝ ուղենիշային լինելով ռազմավարությունների համար.
   10. **Զարգացման երկարաժամկետ տեսլական՝** բարձր մակարդակի ռազմավարական փաստաթուղթ, որը սահմանում է պետության զարգացման ուղենիշները.
   11. **Թիրախային արժեք**՝ ցուցանիշի այն արժեքը, որին ձգտում է հասնել առաջարկվող միջամտության արդյունքում.
   12. **Թվային՝ ըստ նախագծման՝** սկզբունք, համաձայն որի՝ ընթացակարգերի, կարգավորումների նախագծումն ու պարզեցումը, ինչպես նաև շահակիրների հետ արդյունավետ հաղորդակցումն ու ներառումն ապահովվում է թվային տեխնոլոգիաների և տվյալների լայն կիրառմամբ.
   13. **Ծախսերի ուսումնասիրություն՝** փաստացի տվյալների հիման վրա կատարված վերլուծություն, որը հիմնավորում է ռազմավարական պլանավորման փաստաթղթով առաջադրված պետական ծախսերի կատարման նպատակահարմարությունը՝ ռազմավարական պլանավորման փաստաթղթով նախանշված արդյունքներին առավել համապատասխան և արդյունավետ ճանապարհով հասնելու համար.
   14. **Կառավարության գործունեության հնգամյա միջոցառումների ծրագիր՝** ՀՀ կառավարության 2021 թվականի փետրվարի 25-ի թիվ 252-Լ որոշման 3-րդ և 4-րդ կետով սահմանված Կառավարության գործունեության հնգամյա միջոցառումների ծրագիրը․
   15. **Կառավարության ծրագիր՝** ՀՀ սահմանադրության 151-րդ հոդվածի համաձայն` ՀՀ վարչապետի կողմից ՀՀ Ազգային ժողովին ներկայացվող ծրագիր.
   16. **Կատարողական**՝ սահմանված թիրախներին, ստանդարտներին, չափանիշներին հասնելու (համապատասխանելու) մակարդակը.
   17. **Հայեցակարգ՝** իրավական ուժ չունեցող վերլուծական փաստաթուղթ, որը վեր է հանում հանրային քաղաքականության որևէ խնդիր, այն լուծելու համար պետական միջամտության նպատակահարմարությունն ու այլընտրանքները.
   18. **Հանրային ներդրումների ծրագրերի ցանկ՝** ՀՀ կառավարության 2023 թվականի փետրվարի 9-ի թիվ 175-Ն որոշմամբ հաստատված «Հանրային ներդրումային ծրագրերի վերհանման, մշակման, գնահատման և առաջնահերթությունների որոշման» կարգի համաձայն հաստատված առաջնահերթությունների ցանկը․
   19. **Հանրային ֆինանսների պլանավորման փաստաթղթեր՝** հանրային ներդրումների գերակայությունների ցանկը, ՄԺԾԾ-ն և տարեկան բյուջեն.
   20. **ՀՀ ՝** Հայաստանի Հանրապետություն․
   21. **ՄԺԾԾ՝** «Հայաստանի Հանրապետության բյուջետային համակարգի մասին» ՀՀ օրենքի 21-րդ հոդվածի 2.2–2.10-րդ կետերին համապատասխան մշակվող և հաստատվող ծրագիր.
   22. **Միջանկյալ արդյունք (outcome)՝** ուղղակի արդյունքի կարճաժամկետ ու միջնաժամկետ հետևանքը: Սովորաբար արտահայտում է համակարգային, վարքաբանական փոփոխությունները, որոնք տեղի են ունենում ուղղակի արդյունքին ու վերջնարդյունքին հասնելու միջակայքում.
   23. **Մշտադիտարկում**՝ տվյալների հավաքագրման համակարգված ու շարունակական գործընթաց, որի միջոցով վեր են հանվում միջամտության (քաղաքականության) կատարողականը, նպատակադրված և չնպատակադրված ազդեցությունները.
   24. **ՋԳ՝** Ջերմոցային գազեր․
   25. **Ռազմավարական ծրագիր՝** ռազմավարական պլանավորման փաստաթուղթ, որը բխում է ոլորտային ռազմավարություններից և (կամ) Կառավարության ծրագրից և ուղղված է դրանցով սահմանած որևէ կոնկրետ խնդրի լուծմանը և նպատակի իրականացմանը․
   26. **Ռազմավարական կառավարում`** հանրային իշխանության մարմինների կողմից իրենց վերապահված լիազորությունների իրականացման համակարգ, որը բաղկացած է ինստիտուտների, նորմերի, մշակույթի, ընթացակարգերի ու կարողությունների ամբողջությունից և միտված է մասնակցային գործընթացի միջոցով հանրային քաղաքականությանհամակարգաստեղծ նպատակների սահմանմանը և դրանց իրագործմանը․
   27. **Ռազմավարական նպատակ՝** ռազմավարությամբ սահմանված խնդիրների լուծման հետևանքով ակնկալվող վերջնական արդյունք (արդյունքներ).
   28. **Ռազմավարական պլանավորում՝** համակարգված գործընթաց, որով հանրային իշխանության մարմին(ներ)ը սահմանում է հանրային քաղաքականության ռազմավարական նպատակներն ու առաջնահերթությունները և այդ նպատակներին հասնելու համար ռեսուրսների հատկացմամբ ապահովում է դրանց իրականացումը․
   29. **Ռազմավարական պլանավորման փաստաթուղթ՝** հանրային քաղաքականությանհամապատասխան ոլորտի միջնաժամկետ և երկարաժամկետ նպատակները, գերակայությունները, միջոցառումները և անհրաժեշտ ռեսուրսային շրջանակը սահմանող փաստաթուղթ: Ռազմավարական պլանավորման փաստաթղթերն են՝ ռազմավարությունը, ռազմավարական ծրագիրը և գերատեսչության գործառնական ծրագիրը․
   30. **Ռազմավարական տեսլական**՝ տվյալ մարմնի կամ ուղղության ցանկալի երկարաժամկետ ապագայի պատկերը.
   31. **Ռազմավարական փաստաթուղթ՝** զարգացման երկարաժամկետ տեսլականը, քաղաքական առաջնահերթություններ սահմանող փաստաթղթերը, հանրային ֆինանսների պլանավորման փաստաթղթերը և ռազմավարական պլանավորման փաստաթղթերը․
   32. **Ռազմավարություն՝** իրավիճակային խորքային վերլուծության արդյունքների վրա հիմնված ռազմավարական պլանավորման փաստաթուղթ, որը նախանշում է որևէ ոլորտի բարեփոխումների հիմնական ուղղություններն ու առաջիկա տարիների գերակայությունները՝ կենտրոնանալով համակարգաստեղծ խնդիրների վրա․
   33. **Ռեսուրսներ (input)`** այն տնտեսական միջոցները (աշխատուժ, ֆինանսական ռեսուրսներ, նյութեր և այլ ակտիվներ), որոնք ներդրվում են քաղաքականությունն իրագործելու նպատակով.
   34. **Վերջնարդյունք (impact)`** հանրային քաղաքականության, միջամտության նպատակադրված կամ չնպատակադրված, դրական կամ բացասական վերափոխիչ հետևանքը հանրային բարեկեցության, մարդու իրավունքների ու ազատությունների և միջավայրի վրա.
   35. **Տարեկան բյուջե՝** ՀՀ սահմանադրության 110-րդ հոդվածով սահմանված պետական բյուջեն․
   36. **Ցուցանիշ**՝ Որակական կամ քանակական գործոն կամ փոփոխական, որի միջոցով չափվում է միջամտության ազդեցությունը.
   37. **Ուղղակի արդյունք (output)՝** միջամտության հստակ, չափելի անմիջական հետևանք (ծառայություն, արտադրանք, ապրանք և այլն), որի իրագործումը նպաստում է կոնկրետ միջանկյալ կամ վերջնական արդյունքին հասնելուն.
   38. **Քաղաքական առաջնահերթություններ սահմանող փաստաթուղթ**՝ Կառավարության ծրագիրը և Կառավարության գործունեության հնգամյա միջոցառումների ծրագիրը։
5. ՀՀ կառավարության ռազմավարական կառավարման համակարգն առաջնորդվում է հետևյալ սկզբունքներով․
   1. **Ժառանգականություն և շարունակականություն՝** պատասխանատու անձանց փոփոխությունը չի բերում ռազմավարական շրջափուլի ընդհատմանը. եթե կառավարության նոր ծրագրով սահմանվում են այլ գերակայություններ, դրանց հիման վրա ռազմավարական փաստաթղթերը ճշգրտվում են.
   2. **Թափանցիկություն՝** ռազմավարական կառավարման համակարգի ընթացակարգերը, գործընթացի կազմակերպումը, փաստաթղթերն ու դրանց մշտադիտարկումն ու գնահատումը հրապարակային են ու հասանելի.
   3. **Հաշվետվողականություն`** կիրարկվում են գործընթացների ու փաստաթղթերի ներքին ու արտաքին հաշվետվողականության ընթացակարգերը, սահմանված են դրանց ապահովման հստակ պատասխանատուներ.
   4. **Մարդակենտրոնություն`** ռազմավարական կառավարման բոլոր փուլերում ապահովվում է բազմաշահառու ներգրավում ու համագործակցություն՝ հաշվի առնելով քաղաքացու լավագույն շահը.
   5. **Նորարարություն`** ռազմավարական կառավարման համակարգը ապահովում է ճկուն ընթացակարգեր, փորձարարություն ու պիլոտավորման հնարավորություններ.
   6. **Իրատեսականություն և ֆիսկալ կայունության պահպանում`** փաստաթղթերում առկա են գերակայություններ, մշտադիտարկման ու գնահատման, ռիսկերի գնահատման համակարգեր ու ֆինանսական շրջանակ: Վերջինս չի հակասում բյուջետային երկարաժամկետ շրջանակին և ոլորտային սահմանաչափերին, որոնք հընթացս կարող են վերանայվել մակրոփոփոխությունների արդյունքում.
   7. **Ծախսարդյունավետություն`** իբրև միջամտություն՝ ընտրվում է առավել ծախսարդյունավետ տարբերակը, և պետական քաղաքականության իրականացման ծախսերը հիմնավորվում են դրանց դիմաց ակնկալվող օգուտներով:
6. **ՌԱԶՄԱՎԱՐԱԿԱՆ ԿԱՌԱՎԱՐՄԱՆ ՀԱՄԱԿԱՐԳԻ ԲԱՂԱԴՐԻՉՆԵՐԻ ՓՈԽԿԱՊԱԿՑՎԱԾՈՒԹՅՈՒՆԸ**

1. Ռազմավարական կառավարման համակարգի մաս են կազմում ռազմավարական, քաղաքական և ֆինանսական պլանավորումը, որոնք փոխպայամանավորում են միմյանց և ապահովում արդյունավետ քաղաքականությունների մշակումն ու դրանց իրագործումը: Շրջափուլերը փոխկապակցված են ինչպես ընթացակարգերով, այնպես էլ նպատակներով, ցուցանիշներով ու դրանց աստիճանակարգությամբ:
2. Ռազմավարական պլանավորման փաստաթղթերի աստիճանակարգությունը սահմանվում է հետևյալ կերպ.
   1. Աստիճանակարգության վերևում զարգացման երկարաժամկետ տեսլականն է՝ իր վերջնարդյունքի ցուցանիշներով.
   2. Զարգացման երկարաժամկետ տեսլականից բխում են ռազմավարությունները՝ իրենց վերջնարդյունքի և միջանկյալ արդյունքի ցուցանիշներով.
   3. Ռազմավարություններից բխում են ռազմավարական ծրագրերը՝ իրենց միջանկյալ և ուղղակի արդյունքի ցուցանիշներով.
   4. Ռազմավարություններից, ռազմավարական ծրագրերից և կառավարության ծրագրից բխում են գերատեսչությունների գործառնական ծրագրերը՝ իրենց ուղղակի արդյունքի ցուցանիշներով:
3. Ավելի ցածր մակարդակի ռազմավարական պլանավորման փաստաթղթերով սահմանվող նպատակները պետք է բխեն ավելի բարձր մակարդակի համապատասխան ռազմավարական պլանավորման փաստաթղթերով սահմանված նպատակներից և հստակեցնեն դրանց իրագործման տրամաբանությունը:
4. Ռազմավարությունները փոխպայմանավորվում են երկարաժամկետ ֆիսկալ կանխատեսման գործիքով, որն աջակցում է միջոլորտային սահմանաչափերի և առաջնահերթությունների սահմանման հարցում:
5. Քաղաքական առաջնահերթություն սահմանող փաստաթղթերը, այն է՝ կառավարության ծրագիրը և հնգամյա միջոցառումների ծրագիրը, ըստ անհրաժեշտության, վերանայման միջոցով ճշգրտում են ռազմավարական պլանավորման փաստաթղթերը, եթե վերջիններիս նպատակները, միջոցառումները կամ թիրախները հակասում են քաղաքական առաջնահերթություններին:
6. Հանրային ֆինանսների պլանավորման փաստաթղթերը արտացոլում են ռազմավարական և քաղաքական առաջնահերթությունները, մասնավորապես՝ վերջիններիս ծախսային շրջանակները հիմք են ՄԺԾԾ և բյուջետային հատկացումների սահմանման համար: Միաժամանակ, ծախսային շրջանակները պետք է հնարավորինս բխեն միջնաժամկետ և երկարաժամկետ հարկաբյուջետային կանխատեսումներից, ինչպես նաև հիմնավորվեն հիմնական կատարողական ցուցանիշների կանխատեսվող դինամիկայով:
7. **ՌԱԶՄԱՎԱՐՈՒԹՅԱՆ ՄՇԱԿՄԱՆ ԳՈՐԾԸՆԹԱՑԸ, ՆԵՐԿԱՅԱՑՎՈՂ ՊԱՀԱՆՋՆԵՐԸ, ՄՇՏԱԴԻՏԱՐԿՈՒՄԸ ԵՎ ՓՈՓՈԽՈՒՄԸ**
8. Ռազմավարական պլանավորման փաստաթղթի կազմման գործընթացը իրականացվում է աստիճանակարգման վերին փաստաթղթից դեպի ստորին մակարդակում գտնվող փաստաթուղթը։ Առաջնային մշակվում են ռազմավարությունները։
9. Ռազմավարությունները նախանշում են ոլորտային խոչընդոտները և սահմանում զարգացման ուղղություններն ու գերակայությունները։
10. Ռազմավարություններն են՝
    1. **Անվտանգության,** որն առնվազն ընդգրկում է պաշտպանությանը, արտաքին քաղաքականությանը, ներքին անվտանգությանը (այդ թվում՝ աղետների ռիսկի կառավարում, պարենային անվտանգություն, ենթակառուցվածքների անվտանգություն), կիբեռանվտանգությանը վերաբերող հարցեր.
    2. **Պետական արդյունավետ կառավարման,** որն առնվազն ընդգրկում է հանրային կառավարման, հանրային ֆինանսների ու ակտիվների կառավարման, թվայնացմանն ու ապակենտրոնացմանը վերաբերող հարցեր.
    3. **Օրենքի գերակայության,** որն առնվազն ընդգրկում է հակակոռուպցիոն քաղաքականությանը, արդարադատությանը, մարդու իրավունքների պաշտպանությանը վերաբերող հարցեր.
    4. **Տնտեսական զարգացման,** որն առնվազն ընդգրկում է բիզնես միջավայրին, ձեռներեցությանը, ներդրումներին, արտահանմանը, հարկային քաղաքականությանը, զբաղվածությանը, գիտելիքահենք տնտեսությանը վերաբերող հարցեր.
    5. **Տարածական ու քաղաքային պլանավորման.**
    6. **Տրանսպորտի,** որն առնվազն ընդգրկում է օդային, ջրային, երկաթութային, ավտոմոբիլային տրանսպորտին ու ճանապարհային անվտանգությանը վերաբերող հարցեր**.**
    7. **Ջրային ու հողային ռեսուրսների և թափոնների կառավարման,** որն առնվազն ընդգրկում է Սևանա լճին, ոռոգմանը, ջրամատակարարմանն ու ջրահեռացմանը, հողային ռեսուրսների ու թափոնների կառավարմանը վերաբերող հարցեր.
    8. **Շրջակա միջավայրի և բնական պաշարների,** որն առնվազն ընդգրկում է կենսաբազմազանությանը, անտառներին, օդի որակին, ընդերքին վերաբերող հարցեր.
    9. **Էներգետիկայի.**
    10. **Մարդկային կապիտալի,** որն առնվազն ընդգրկում է ժողովրդագրությանը (ներառյալ՝ միգրացիային), առողջապահությանը, կրթությանը, գիտությանը, սոցիալական պաշտպանությանը, սպորտին, մշակույթին ու սոցիալական կապիտալին վերաբերող հարցեր:
11. Վարչապետի որոշմամբ յուրաքանչյուր ռազմավարության համար սահմանվում են պատասխանատու գլխադասային մարմինը, ինչպես նաև բազմաշահառու աշխատանքային խմբի (այսուհետ՝ Աշխատանքային խումբ) կազմը և աշխատակարգը, որոնք պետք է համապատասխանեն սույն աշխատակարգի 16-21-րդ կետերի պահանջներին։
12. Սահմանված գլխադասային մարմինը պատասխանատու է փաստաթղթի մշակման, մշակման աշխատանքների կազմակերպման և վերջնական փաստաթուղթը ընդունման գործընթացին ներկայացնելու համար:
13. Յուրաքանչյուր ռազմավարության մշակման ու իրականացման համակարգման նպատակով ստեղծվող Աշխատանքային խմբում ներառվում են գլխադասային մարմնի ղեկավարը, համակատարող մարմինների ղեկավար կազմը, Ազգային ժողովի ոլորտային հանձնաժողովների ներկայացուցիչ պատգամավորներ, ոլորտում ակտիվ զարգացման գործընկերներ, քաղաքացիական հասարակության կազմակերպություններ, այդ թվում՝ ոլորտային մասնագիտական ասոցիացիաներ ու անհատներ և գիտական համայնքի ներկայացուցիչներ:
14. Աշխատանքային խումբը գլխավորում է գլխադասային մարմնի ղեկավարը։ Համակատարող մարմինները ներգրավվում են Աշխատանքային խմբում՝ ելնելով իրենց գործառույթների շրջանակից: Աշխատանքային խմբում քաղաքացիական հասարակության կազմակերպությունների ու գիտական համայնքի ներկայացուցիչների թեկնածուներին առաջարկում է գլխադասային մարմինը, վերջիններիս ընտրելով հրապարակային հայտարարությամբ՝ հայտադիմումների միջոցով:
15. Ռազմավարության նախագիծը և հետագայում դրա իրականացման ընթացքը քննարկվում են Աշխատանքային խմբի շրջանակներում առնվազն երեք ամիսը մեկ:
16. Աշխատանքային խումբը փաստաթղթի կամ վերջինիս փոփոխությունների և լրացումների ի փուլում ընդունում է սույն աշխատակարգի համաձայն որոշումներ, իսկ վերջնական փաստաթղթի նախագծի վերաբերյալ տրամադրում եզրակացություն։ Ռազմավարության իրականացման մասին զեկույցների վերաբերյալ Աշխատանքային խումբը տրամադրում է եզրակացություն՝ արձանագրելով անդամների դիրքորոշումը քննարկվող հարցերի շուրջ: Աշխատանքային խմբի որոշումները կայացվում են և եզրակացությունները հաստատվում են բաց քվեարկությամբ, ձայների պարզ մեծամասնությամբ, եթե տվյալ Աշխատանքային խմբի աշխատակարգով ձայների ավելի բարձր շեմ չի պահանջվում։ Աշխատանքային խմբի որոշումներում և եզրակացություններում հնարավորություն է տրվում աշխատանքային խմբի առանձին անդամներին տրամադրել չհամաձայնելու վերաբերյալ հիմնավոր կարծիքներ։ Գլխադասային մարմինը փաստաթղթերը ընդունման գործընթացի և իրականացման մասին զեկույցները ներկայացնելիս, առկայության դեպքում, տրամադրում է նաև Աշխատանքային խմբի կամ դրա առանձին անդամների՝ որոշումներին և եզրակացություններին չհամաձայնելու վերաբերյալ կարծիքները։
17. Ռազմավարությունների մշակման գործընթացը կազմված է հետևյալ փուլերից, որոնք իրականացվում են մինչև ընդունման գործընթացը նախաձեռնելը․
    1. Իրավիճակային վերլուծություն․
    2. Գերակայությունների որոշում․
    3. Նպատակների սահմանում․
    4. Թիրախների և ցուցանիշների ընտրություն․
    5. Միջոցառումների նախագծում․
    6. Ծախսերի նախահաշիվ։
18. Իրավիճակային վերլուծության փուլի ընթացքում իրականացվում է ոլորտի (հիմնախնդրի) խորքային վերլուծություն, ներառյալ, բայց չսահմանափակելով՝ արտաքին միջավայրի, ներքին միջավայրի ուսումնասիրությունը, ձեռքբերումների վերլուծություն, առկա մարտահրավերների և հնարավորությունների վերհանում, բարեփոխումների նախորդ փուլի գնահատման արդյունքներից քաղված դասերի ամրագրում, առկա հետազոտությունների, զեկույցների, վարկանիշերի, նախորդ ռազմավարությունների ուսումնասիրություն և վերլուծություն։ Խնդիրների վերհանման փուլը պարտադիր ներառում է քննարկումներ շահագրգիռ մարմինների և մասնավոր սուբյեկտների հետ, վերջիններիս տեսակետների և բարձրացված խնդիրների ամրագրում և վերլուծություն։
19. Գերակայությունների որոշման փուլում սահմանվում են ոլորտի խնդիրների և նպատակների գերակայությունները՝ ելնելով դրանց հրատապությունից, կարևորությունից կամ մասշտաբից՝ համաձայն կառավարության առաջնահերթությունների և առկա ռեսուրսների, ինչպես նաև հաշվի առնելով շահագրգիռ կողմերի տեսակետները։ Առաջնահերթությունների որոշման փուլում աշխատանքային խումբը նախաձեռնում է քննարկումներ տվյալ փաստաթղթին առնչվող բոլոր պետական մարմինների հետ և ապահովում է շահագրգիռ անձանց բարձր ներգրավվածություն՝ Վարչապետի աշխատակազմի կողմից մշակված ուղեցույցներին ու առկա այլ իրավակարգավորումներին համապատասխան։
20. Գերակայությունների քննարկման փուլի հիմնական խնդիրներն են.
    1. Հավաստել վերհանված խնդիրները և դասակարգել դրանք՝ ըստ հրատապության․
    2. Համաձայնել հիմնական և ամենահրատապ խնդիրների կամ մարտահրավերների հարցում․
    3. Նախանշել բարեփոխումների հիմնական ուղղությունները, ինչպես նաև ռազմավարական պլանավորման փաստաթղթի տեսակը, շրջանակն ու ժամանակային հորիզոնը:
21. Սահմանված գերակայություններն իրենց անմիջական արտացոլումը պետք է գտնեն նաև ծախսերի նախահաշվում:
22. Նպատակների սահմանման փուլում, համաձայն որոշված գերակայությունների, բազմաշահառու ու բազմամակարդակ քննարկումների արդյունքում նույնականացվում են սահմանված խնդիրների լուծմանն ու իրավիճակի բարելավմանն ուղղված նպատակները, որոնք պետք է լինեն հստակ, չափելի, հասանելի, նպատակահարմար և ժամանակային (համապատասխանեն «SMART» մոդելին)։ Նպատակների թիվը պետք է լինի սահմանափակ՝ ողջամիտ իրագործելիություն ապահովելու նպատակով։
23. Նպատակների սահմանման փուլին հաջորդում է թիրախների և ցուցանիշների ընտրության փուլը, որը միտված է որոշելու նպատակների չափելիությունը ապահովող սահմանափակ թվով ցուցանիշներ։ Ցուցանիշի մակարդակը կախված է ռազմավարական պլանավորման փաստաթղթի տեսակից: Տրամադրվում են ցուցանիշների ներկա՝ ելակետային, և ցանկալի՝ թիրախային արժեքները։ Աշխատանքային խումբը հաստատում է ցուցանիշները և դրանց անձնագիրը՝ համաձայն Ձև N 1-ով սահմանված ձևանմուշի։ Ցուցանիշների ընտրության ժամանակ առաջնահերթ սահմանվում են այնպիսի ցուցանիշներ, որոնց վերաբերյալ արդեն հավաքագրվում են վարչական կամ վիճակագրական տվյալներ: Միաժամանակ, եթե ցուցանիշների սահմանման, հաշվարկման ու գնահատման գործընթացում առաջանում է նոր տվյալների հավաքագրման կամ առկա տվյալների որակի բարելավման անհրաժեշտություն, ապա այն իբրև առանձին գործողություն ներառվում է միջոցառումների ծրագրում: Նպատակներն ու վերջիններիս չափողականությունն ապահովող ցուցանիշների համակարգը միասին կազմում են արդյունքային շրջանակը՝ համաձայն Ձև N 1-ով սահմանված ձևանմուշի: Արդյունքային շրջանակով տրվում է նաև կապը առկա այլ ռազմավարական պլանավորման փաստաթղթերով սահմանված նպատակների ու ցուցանիշների հետ:
24. Միջոցառումների նախագծման փուլում Աշխատանքային խումբը կազմում է միջոցառումների ծրագիր, որն ուղղված է նպատակների թիրախային ցուցանիշներին հասնելուն։ Կախված ռազմավարական պլանավորման փաստաթղթի մակարդակից՝ միջոցառումների ծրագիրը կարող է պարունակել լայն բնույթի միջոցառումներ, որոնք ուղղված են միջանկյալ կամ վերջնարդյունքներին հասնելուն, կամ հստակ և ուղղակի արդյունքների բերող գործողություններ։ Միջոցառումների ծրագիրը մշակվում է՝ համաձայն Ձև N 1-ով սահմանված ձևանմուշի՝ հստակ սահմանելով պատասխանատու ու համակատարող մարմինների շրջանակը, ինչպես նաև վերջնաժամկետը:
25. Միջոցառումները նախագծելիս պետք է առաջնորդվել «թվային՝ ըստ նախագծման» սկզբունքով:
26. Ծախսերի նախահաշիվը կազմվում է վերջնական փուլում՝ հիմնված բոլոր նախորդող փուլերի արդյունքների վրա, ինչպես նաև օգտվելով միջնաժամկետ և երկարաժամկետ հարկաբյուջետային կանխատեսումներից։ Ծախսային գնահատականները պետք է լինեն հիմնավոր ու իրատեսական և ընդգրկեն ռազմավարություններով սահմանված ողջ ժամանակահատվածը, բոլոր նպատակներն ու ծրագրերը, դրանց իրականացման հետ կապված բոլոր ծախսերը (ընթացիկ և կապիտալ բնույթի): Պետք է ներկայացվեն ծախսային միտումները և այդ ծախսերի համար պահանջվող ռեսուրսների ակնկալվող աղբյուրները, ինչպես նաև դրանց հետ կապված հիմնական ռիսկերը: Ոչ բյուջետային աղբյուրներից ակնկալվող միջոցների նախատեսման դեպքում պետք է հստակորեն ներկայացվեն նաև այդ միջոցների չստացման հետ կապված ռիսկերը և այդ ռիսկերի նվազեցմանն ուղղված միջոցառումները: Ծախսերի նախահաշվի հիման վրա մշակվում է փաստաթղթի ծախսային շրջանակը, որի ձևանմուշը սահմանված է Ձև N 1-ով:
27. Ռազմավարությունների համար ներկայացվում են հետևյալ մեթոդական պահանջները՝
    1. Մշակվում են առնվազն յոթ տարվա կտրվածքով,
    2. Իրականացվում է սեռային և սոցիալական այլ հատկանիշների մեյնսթրիմինգ՝ համաձայն սույն աշխատակարգի Բաժին 2-ով սահմանված մեթոդաբանության և ընթացակարգի,
    3. Իրականացվում է կլիմայի մեյնսթրիմինգ՝ համաձայն սույն աշխատակարգի Բաժին 3-ով սահմանված մեթոդաբանության և ընթացակարգի,
    4. Ներկառուցվում է սփյուռքի բաղադրիչը, մասնավորապես՝ հնարավոր ուղղություններում անդրադառձ է կատարվում սփյուռքի ներառմանը:
28. Ռազմավարությունները ներառում են առնվազն հետևյալ բաժինները․
    1. Իրավիճակի խորքային վերլուծություն․
    2. Արդյունքային շրջանակ․
    3. Միջոցառումների ծրագիր․
    4. Ծախսային շրջանակ․
    5. Իրականացման, մշտադիտարկման ու գնահատման համակարգի նկարագիր․
    6. Ռիսկերի կառավարում:
29. Իրավիճակային վերլուծության բաժնում ներկայացվում է առնվազն ռազմավարությունների ծածկույթում առկա ուղղությունների մանրամասն վերլուծությունը: Ըստ անհրաժեշտության՝ սահմանվում են զարգացման զրոյական ու հնարավոր սցենարներ:
30. Ռազմավարության արդյունքային շրջանակն ունենում է տեսլական, ռազմավարական նպատակներ ու ենթանպատակներ, ինչպես նաև կարող է ունենալ բարձր մակարդակի միջոցառումներ՝ իրենց վերջնարդյունքի, միջանկյալ ու ուղղակի արդյունքի ցուցանիշներով: Միաժամանակ, արդյունքային ցուցանիշով տրվում է կապը այլ ռազմավարությունների ցուցանիշների համակարգի հետ:
31. Արդյունքային ու ծախսային շրջանակն ընդգրկում է ռազմավարության ողջ ժամանակահատվածը, ըստ անհրաժեշտության՝ սահմանելով նաև միջանկյալ թիրախային ցուցանիշներ:
32. Ռազմավարությունը ունենում է 3-ամյա միջոցառումների ծրագիր, որը յուրաքանչյուր տարի թարմացվում է հաջորդ երեք տարիների համար՝ համապատասխանելով ՄԺԾԾ-ի շրջափուլին։
33. Եթե ռազմավարություններում տեղ գտած միջամտությունները բավարար չափով մանրամասն են ներկայացված, և չկա հավելյալ հիմնավորումների, ուսումնասիրությունների կարիք, ապա դրանք կարող են անմիջապես արտացոլվել ֆինանսական պլանավորման փաստաթղթերում: Եթե առաջարկվող միջամտություններն ունեն հավելյալ հիմնավորումների ու ուսումնասիրությունների կամ մանրամասնեցման կարիք, ապա դրանք կարող են մշակվել ռազմավարական ծրագրերի կամ այլ նորմատիվ իրավական ակտերի տեսքով՝ համաձայն օրենքով և ենթաօրենսդրական ակտերով սահմանված ընթացակարգերի:
34. Գլխադասային մարմնի կողմից ռազմավարության մշակման գործընթացի արդյունքում կազմած նախագիծը ներկայացվում է նաև ՀՀ Ազգային ժողովի` տվյալ ոլորտի գլխադասային հանձնաժողովի ներկայացուցիչներին՝ աշխատանքային քննարկման նպատակով։
35. Ռազմավարության մշակված նախագիծը գլխադասային մարմնի կողմից «Նորմատիվ իրավական ակտերի մասին» ՀՀ օրենքով սահմանված կարգով ներկայացնում է ՀՀ կառավարության հաստատմանը՝ ներկայացնելով նաև Աշխատանքային խմբի կողմից ստացված եզրակացությունը, ներառյալ՝ եզրակացության հետ չհամաձայնելու վերաբերյալ կարծիքները, եթե այդպիսիք առկա են:
36. Ռազմավարությունները ենթարկվում են պարբերական մշտադիտարկման, որի ընդհանուր համակարգումն ապահովում է ՀՀ վարչապետի աշխատակազմը՝ հիմք ընդունելով շահագրգիռ մարմիններից ստացված տվյալները:
37. Մշտադիտարկումն ապահովվում է ռազմավարական կառավարման միասնական էլեկտրոնային հարթակի միջոցով:
38. Ռազմավարությունների կատարողականի ցուցանիշները եռամսյա պարբերականությամբ (հաշվետու տարվա հունվար, ապրիլ, հուլիս և հոկտեմբեր ամիսներին) քննարկվում են ՀՀ վարչապետի աշխատակազմում:
39. Քննարկումների արդյունքներով մինչև հաշվետու տարվան հաջորդող մարտ ամիսը ՀՀ վարչապետի աշխատակազմի համակարգմամբ գլխադասային գերատեսչության կողմից մշակվում է ռազմավարությունների հաշվետվությունը, որը նույն տարվա մարտ ամսին քննարկվում է նաև ՀՀ Ազգային ժողովի ոլորտային գլխադասային հանձնաժողովում:
40. Ռազմավարության հաշվետվությունը հրապարակվում է գլխադասային գերատեսչության և ՀՀ կառավարության պաշտոնական կայքէջերում:
41. Ռազմավարությունները կարող են վերանայվել ըստ անհրաժեշտության՝ հիմք ընդունելով ամենամյա մշտադիտարկման արդյունքները։ Հաշվետվության արդյունքների հիման վրա` յուրաքանչյուր տարվա մարտ ամսին, ըստ անհրաժեշտության, գլխադասային մարմինը «Նորմատիվ իրավական ակտերի մասին» ՀՀ օրենքով սահմանված կարգով ՀՀ վարչապետի աշխատակազմ է ներկայացնում լրամշակման կամ փոփոխության վերաբերյալ առաջարկները:
42. Ելնելով անհրաժեշտությունից՝ ռազմավարությունները կարող են ենթարկվել գնահատման, որի գործընթացը համակարգում է ՀՀ վարչապետի աշխատակազմը:
43. Ռազմավարությունները կարող են լրամշակվել կամ խմբագրվել՝ պայմանավորված քաղաքական առաջնահերթություններ սահմանող փաստաթղթերով։ Նոր Կառավարության ծրագրից բխող փոփոխություններ իրականացնելու համար սահմանվում է 9-ամսյա ժամկետ՝ հաշվարկած Կառավարության ծրագրի ընդունումից:
44. **ՌԱԶՄԱՎԱՐԱԿԱՆ ԾՐԱԳՐԵՐԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ։ ՌԱԶՄԱՎԱՐԱԿԱՆ ԾՐԱԳՐԵՐԻ ԸՆԴՈՒՆՄԱՆ ԳՈՐԾԸՆԹԱՑԸ ԵՎ ՓՈՓՈԽՈՒՄԸ**
45. Ռազմավարական ծրագիրը բխում է ոլորտային ռազմավարություններից և (կամ) Կառավարության ծրագրից և ուղղված է դրանցով սահմանած որևէ խնդրի լուծմանը և նպատակի իրականացմանը: Ռազմավարությամբ կարող է ամրագրվել իրենից բխող ռազմավարական ծրագրերի ցանկ։
46. Ռազմավարական ծրագրի մշակումն իրականացվում է միայն այն դեպքում, եթե առկա է ավելի բարձր Ռազմավարությունում արտացոլված խնդրի առավել խորքային վերլուծություն իրականացնելու ու համապարփակ լուծում նկարագրելու անհրաժեշտություն:
47. Ռազմավարական ծրագրի մշակման անհրաժեշտության վերաբերյալ առաջարկով կարող է հանդես գալ ոլորտի համար պատասխանատու հանրային իշխանության մարմինը՝ համապատասխան հիմնավորում ներկայացնելով ՀՀ վարչապետի աշխատակազմ:
48. Ներկայացված հիմնավորման հիման վրա՝ ՀՀ վարչապետի աշխատակազմը և (կամ) ՀՀ վարչապետի համապատասխան որոշման կամ հանձնարարականի պարագայում՝ փոխվարչապետը որոշում են կայացնում ռազմավարական ծրագրի մշակման նպատակահարմարության վերաբերյալ:
49. Ռազմավարական ծրագրերի մշակման գործընթացի նկատմամբ կիրառելի են սույն աշխատակարգի 20-րդից 34-րդ կետերը՝ բացառությամբ 30-րդ կետի 1-ին ենթակետի։
50. Ռազմավարական ծրագրերին, ի լրումն 50-րդ կետով սահմնանված պահանջների, ներկայացվում են հետևյալ մեթոդական պահանջները՝
    1. Կազմվում են առնվազն երեք տարի ժամկետով,
    2. Արդյունքային շրջանակում ունենում են միայն ռազմավարական նպատակներ և (կամ) ենթանպատակներ ու միջոցառումներ՝ իրենց միջանկյալ ու ուղղակի արդյունքի ցուցանիշներով՝ հստակ ցույց տալով կապը այն ռազմավարության արդյունքային շրջանակի հետ, որից բխում են:
    3. Պարունակում են մանրամասն ծախսագնահատում՝ հաշվի առնելով բյուջետային գործընթացները և բյուջետային ծրագրերը՝ համաձայն սույն որոշման Ձև N 1-ով սահմանված ձևաչափերի,
    4. Սահմանում են յուրաքանչյուր միջոցառման պատասխանատուին՝ գերատեսչության ստորաբաժանման մակարդակով,
    5. Սահմանում են գործողության, առաջարկվող միջամտության կոնկրետ ձևի բովանդակային նկարագիրը:
51. Ռազմավարական ծրագիրը քննարկվում է այն ռազմավարության համար ստեղծված Աշխատանքային խմբում, որից վերջինս բխում է, և ներկայացվում է ՀՀ կառավարության հաստատմանը՝ Աշխատանքային խմբի եզրակացությամբ՝ համաձայն վերջինիս աշխատակարգի:
52. Գլխադասային մարմինը ռազմավարական ծրագիրը սույն աշխատակարգով սահմանված գործընթացով մշակելուց հետո «Նորմատիվ իրավական ակտերի մասին» ՀՀ օրենքով սահմանված կարգով այն ներկայացնում է ՀՀ կառավարության հաստատմանը՝ ներկայացնելով նաև աշխատանքային խմբի կողմից ստացված եզրակացությունը, ներառյալ՝ եզրակացության հետ չհամաձայնելու վերաբերյալ կարծիքները, եթե այդպիսիք առկա են։
53. Ռազմավարական ծրագիրը կարող է հաստատվել նաև հանրային իշխանության մարմնի ղեկավարի կողմից, եթե այն վերաբերում է բացառապես տվյալ մարմնի լիազորությունների շրջանակին: Այդ պարագայում ռազմավարական ծրագրի մշտադիտարկումն իրականացվում է տվյալ մարմնի կողմից:
54. ՀՀ կառավարության որոշմամբ հաստատված ռազմավարական ծրագրերի մշտադիտարկումը և վերանայումը իրականացվում են ռազմավարությունների համար սահմանված ընթացակարգով:
55. **ԳԵՐԱՏԵՍՉԱԿԱՆ ԳՈՐԾԱՌՆԱԿԱՆ ԾՐԱԳՐԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ։ ԳԵՐԱՏԵՍՉԱԿԱՆ ԳՈՐԾԱՌՆԱԿԱՆ ԾՐԱԳՐԻ ԸՆԴՈՒՆՄԱՆ ԳՈՐԾԸՆԹԱՑԸ ԵՎ ՓՈՓՈԽՈՒՄԸ**
56. Գերատեսչական գործառնական ծրագիրը յուրաքանչյուր մարմնի կողմից կազմվող գործիք է, որտեղ ներկայացված է տվյալ մարմնի՝ օրենսդրությունից, միջազգային պարտավորություններից, ռազմավարական պլանավորման փաստաթղթերից, քաղաքականության առաջնահերթություններ սահմանող փաստաթղթերից և հանրային ֆինանսների ծրագրման փաստաթղթերից բխող՝ իրենց վերաբերելի նպատակներից բխող գործողությունների և միջոցառումների ամբողջական ցանկը:
57. Գերատեսչական գործառնական ծրագրերին ներկայացվում են հետևյալ մեթոդական պահանջները՝
    1. Գործողությունների վերջնաժամկետների, պատասխանատու ստորաբաժանումների ու ուղղակի արդյունքների առկայություն,
    2. 3-ամյա ժամանակային ընդգրկում, որը յուրաքանչյուր տարի թարմացվում է հաջորդ երեք տարիների համար՝ համապատասխանելով ՄԺԾԾ-ի շրջափուլին։
58. Գերատեսչական գործառնական ծրագիրը ընդունվում է տվյալ գերատեսչության ղեկավարի կողմից և մշտադիտարկվում է նույն գերատեսչության սահմանված ստորաբաժանման կողմից:
59. Գերատեսչական գործառնական ծրագրի կատարողականի հաշվետվությունները ներկայացվում են ՀՀ վարչապետի աշխատակազմ և հրապարակվում են գերատետեսչության պաշտոնական կայքէջում եռամսյակը մեկ (հունվար, ապրիլ, հուլիս և հոկտեմբեր ամիսներին)՝ ռազմավարությունների, բյուջեի և կառավարության միջոցառումների ծրագրի հաշվետվությունների համար ապահովելով մուտքային տվյալներ։
60. **ՕԺԱՆԴԱԿ ՓԱՍՏԱԹՂԹԵՐԻՆ ՆԵՐԿԱՅԱՑՎՈՂ ՊԱՀԱՆՋՆԵՐԸ։ ՕԺԱՆԴԱԿ ՓԱՍՏԱԹՂԹԵՐԻ ՄՇԱԿՈՒՄԸ, ԸՆԴՈՒՆՈՒՄԸ, ԻՐԱԿԱՆԱՑՈՒՄԸ, ՓՈՓՈԽՈՒՄԸ**
61. Պետության ռազմավարական կառավարման գործընթացին օժանդակելու նպատակով մշակվում է երկարաժամկետ մակրոտնտեսական կանխատեսման օժանդակ աշխատանքային փաստաթուղթ (այսուհետ՝ Կանխատեսում), որն ընդգրկում է 7 տարվա ժամանակահատված։
62. Կանխատեսումը վերանայվում է յուրաքանչյուր ՄԺԾԾ-ի մշակման հետ համընթաց։ Կանխատեսման վերջին գործող տարբերակ է համարվում տվյալ տարվա ՄԺԾԾ-ի քննարկումներում ներկայացվածը։
63. Կանխատեսումն արտացոլում է ֆիսկալ սահմանափակումները և ռեսուրսների միջոլորտային բաշխումը և հիմք է ռազմավարական պլանավորման փաստաթղթերի մշակման համար:
64. Կանխատեսումը մշակվում է ՀՀ ֆինանսների նախարարության կողմից։ Այն ենթակա չէ հաստատման և օգտագործվում է գերակայությունների սահմանման նպատակով։
65. Պետության իրավաստեղծ ու ռազմավարական կառավարման գործընթացներին օժանդակելու նպատակով կարող են մշակվել հայեցակարգեր։
66. Հայեցակարգը վերլուծական փաստաթուղթ է, որը վեր է հանում և վերլուծում հանրային քաղաքականության որևէ խնդիր, այն լուծելու համար պետական միջամտության նպատակահարմարությունն ու այլընտրանքները։
67. Հայեցակարգը օժանդակ փաստաթուղթ է, որը չի պարունակում իրավական նորմեր և չի կրում պարտադիր բնույթ։
68. Հայեցակարգը կարող է մշակվել հանրային իշխանության ցանկացած մարմնի կողմից և ներկայացվել քննարկման հանրության, շահագրգիռ այլ մարմինների և ՀՀ կառավարության հետ:
69. Հայեցակարգը կարող է հիմք դառնալ ռազմավարական կամ օրենսդրական նախաձեռնությունների ու փոփոխությունների համար:
70. **ՌԱԶՄԱՎԱՐԱԿԱՆ ԿԱՌԱՎԱՐՄԱՆ ԱՊԱՀՈՎՄԱՆ ԻՆՍՏԻՏՈՒՑԻՈՆԱԼ ՇՐՋԱՆԱԿԸ**
71. ՀՀ կառավարության կողմից ընդունված ռազմավարությունների ու ռազմավարական ծրագրերի ընդհանուր համակարգումն ապահովում է ՀՀ վարչապետի աշխատակազմը: ՀՀ վարչապետի որոշման կամ հանձնարարականի պարագայում՝ գործընթացի համակարգումն ապահովում է ՀՀ փոխվարչապետը:
72. ՀՀ վարչապետի աշխատակազմը.
    1. Մշակում է ռազմավարական կառավարման համակարգի ընթացակարգեր, մեթոդական ուղեցույցներ,
    2. Տրամադրում է Ռազմավարական պլանավորման փաստաթղթերի մշակման աշխատանքներում մեթոդական աջակցություն և իրականացնում որակի վերահսկողություն,
    3. Ապահովում է կապը ռազմավարական ծրագրման, քաղաքական առաջնահերթություններ սահմանող և հանրային ֆինանսների պլանավորման փաստաթղթերի հետ,
    4. Իրականացնում է ռազմավարական պլանավորման փաստաթղթերի մշտադիտարկումը,
    5. Ներդնում է ռազմավարական կառավարման միասնական էլեկտրոնային հարթակ և կառավարում այն,
    6. Համակարգում է ռազմավարական պլանավորման փաստաթղթերի հաշվետվությունների մշակման ու անհրաժեշտության դեպքում՝ գնահատման գործընթացը:
73. Ռազմավարական կառավարման համակարգում ՀՀ ֆինանսների նախարարության առանցքային գործառույթը ռազմավարական ու հանրային ֆինանսների պլանավորման փաստաթղթերի միջև կապի ապահովումն է, ինչն իրականացվում է բյուջետային գործընթացի ու ռազմավարական պլանավորման փաստաթղթերի վերաբերյալ ֆինանսական փորձաքննության ժամանակ:
74. Պետական կառավարման համակարգի մարմինները պատասխանատու են ռազմավարական պլանավորման փաստաթղթերում իրենց վերապահված ուղղություններով նպատակների սահմանման, իրենց վերապահված նպատակների իրագործման մարտավարական (գործառնական) պլանավորման և իրագործման, ոլորտի քանակական և որակական տեղեկատվության համակարգված հավաքագրման, վերլուծության և պլանավորման փաստաթղթերում կիրառության համար:
75. Մասնագիտական ու տեխնիկական մակարդակում պարբերական քննարկումներ իրականացնելու և փորձի փոխանակման հարթակ ձևավորելու նպատակով ՀՀ վարչապետի որոշմամբ ձևավորվում է Կատարողականի բարելավման միջգերատեսչական հանձնաժողով (այսուհետ՝ Հանձնաժողով)՝ ՀՀ վարչապետի աշխատակազմի, փոխվարչապետերի գրասենյակների ու պետական կառավարման համակարգի մարմինների համապատասխան ներկայացուցիչների ներգրավմամբ: Հանձնաժողովը ղեկավարում է ՀՀ վարչապետի աշխատակազմի՝ ռազմավարական համակարգմամբ զբաղվող ստորաբաժանման ղեկավարը, իսկ նախարարություններից ապահովվում է գլխավոր քարտուղարների ու ռազմավարական պլանավորման ստորաբաժանումների ղեկավարների մասնակցությունը: Հանձնաժողովի նիստերը գումարվում են առնվազն եռամսյա պարբերականությամբ և միտված են՝
    1. Քննարկելու կառավարության ծրագրով ու ռազմավարություններով սահմանված արդյունքների կատարողականը.
    2. Վեր հանելու դրանց առաջընթացի խոչընդոտները.
    3. Նույնականացնելու վերջիններիս լուծման ուղիները.
    4. Քննարկելու նպատակներին հասնելու համար անհրաժեշտ ռեսուրսները, այդ թվում՝ զարգացման գործընկերների հնարավոր ներգրավումը:
76. Հանձնաժողովի քննարկումների արդյունքներով ՀՀ վարչապետի աշխատակազմի՝ ռազմավարական համակարգմամբ զբաղվող ստորաբաժանումն ապահովում է իրականացված վերլուծությունների ներկայացում ՀՀ վարչապետին ու փոխվարչապետերին:
77. ՀՀ կառավարության նիստերին ընդառաջ կազմակերպվող նախարարական կոմիտեներում ամենամսյա պարբերականությամբ իբրև օրակարգային հարց է ներառվում կառավարության ծրագրի կամ ռազմավարության ընտրված արդյունքների կատարողականի վերաբերյալ քննարկումը: Օրակարգային հարցերի ընտրությունն իրականացնում է ՀՀ վարչապետի աշխատակազմի՝ ռազմավարական համակարգմամբ զբաղվող ստորաբաժանումը ՀՀ փոխվարչապետերի գրասենյակների հետ համատեղ՝ հիմք ընդունելով առկա խնդիրների կարևորությունն ու հրատապությունը: Քննարկման նախապատրաստումն ապահովում է ՀՀ վարչապետի աշխատակազմի՝ ռազմավարական համակարգման գործառույթ իրականացնող ստորաբաժանումը՝ համապատասխան փոխվարչապետի գրասենյակի աջակցությամբ և հիմք ընդունելով Հանձնաժողովի նիստերի արդյունքները: Նախարարական կոմիտեում հարցի քննարկման արդյունքով տրվում են կատարողականի բարելավման հստակ հանձնարարականներ, որոնց կատարման նկատմամբ վերահսկողություն է սահմանում ՀՀ վարչապետի աշխատակազմի՝ ռազմավարական համակարգումն ապահովող ստորաբաժանումը՝ համապատասխան փոխվարչապետի գրասենյակի ներգրավմամբ:
78. ՀՀ վարչապետի որոշմամբ և ՀՀ վարչապետի գլխավորությամբ ձևավորվում է Կատարողականի բարելավման խորհուրդ (այսուհետ՝ Խորհուրդ), որի գործառույթներն են՝
    1. Կառավարության ծրագրով ու ռազմավարություններով սահմանված թիրախների կատարողականի առաջընթացի քննարկումը,
    2. Դրանց իրականացմանն ուղղված պաշտոնական զարգացման աջակցության ցուցանիշներն ու անհրաժեշտության դեպքում՝ զարգացման նոր գործընկերների ներգրավումը,
    3. Քննարկումների արդյունքներով գերակայությունների վերանայման, բյուջետային սահմանաչափերի ու ոլորտային վերաբաշխումների վերաբերյալ փաստահենք որոշումների կայացումը:
79. Խորհրդի նիստերը հրավիրվում են կիսամյակը մեկ և ՀՀ վարչապետի հանձնարարությամբ կարող են վարվել ՀՀ փոխվարչապետի կողմից:

**ԲԱԺԻՆ 2. ՌԱԶՄԱՎԱՐԱԿԱՆ ՊԼԱՆԱՎՈՐՄԱՆ ՓԱՍՏԱԹՂԹԵՐՈՒՄ ՍԵՌԱՅԻՆ ԵՎ ՍՈՑԻԱԼԱԿԱՆ ԱՅԼ ՀԱՏԿԱՆԻՇՆԵՐԻ ՄԵՅՆՍԹՐԻՄԻՆԳԻ ՄԵԹՈԴԱԲԱՆՈՒԹՅՈՒՆ**

1. **ՄԵԹՈԴԱԲԱՆՈՒԹՅԱՆ ԿԱՐԳԱՎՈՐՄԱՆ ՇՐՋԱՆԱԿԸ**
2. Սույն մեթոդաբանությունը կողմնորոշիչ է սույն աշխատակարգով սահմանված Ռազմավարական պլանավորման փաստաթղթերում սեռի հատկանիշով ու սոցիալական ներառականության մեյնսթրիմինգն ապահովելու համար և կոչված է ապահովելու ՀՀ Սահմանադրությամբ, [«Կանանց և տղամարդկանց հավասար իրավունքների և հավասար հնարավորությունների ապահովման մասին»](https://www.arlis.am/DocumentView.aspx?docid=138982) ՀՀ օրենքով և այլ իրավական ակտերով սահմանված գենդերային հավասարության հիմնախնդրին համալիր մեյնսթրիմինգը (համընդգրկումը) ռազմավարական կառավարման գործընթացներում։
3. Սույն համընդգրկման մեթոդաբանությունը նպատակ ունի աջակցելու հանրային իշխանության մարմիններին՝ բացահայտելու և արձագանքելու սոցիալական ու գենդերային անհավասարություն առաջացնող գործոններին և գործընթացներին իրենց ռազմավարական կառավարման գործընթացներում: Այն ուղղված է որոշումների կայացման ժամանակ տղամարդկանց և կանանց, սոցիալական տարբեր խմբերի, կյանքի դժվարին իրավիճակում հայտնված անձանց հավասար ներկայացվածության ու արդյունավետ մասնակցության, պետական կառույցների սեռազգայուն և գենդերային առումով փոխասական ու ներառական գործելակերպի ամրապնդմանը:
4. Համընդգրկման մեթոդաբանությունը ենթադրում է ոչ միայն ռազմավարության մշակման առաջնային փուլերում հասարակության բոլոր խմբերի կարիքների, շահերի վերհանում, այլև դրա ներգործության գնահատում նախքան մշակումն ու մշակումից հետո, ինչը հնարավոր է միայն ըստ սեռի կամ այլ հատկանիշի զատորոշված տվյալներ և ցուցանիշներ հավաքագրելով:
5. Բաց և ներառական ռազմավարական պլանավորման փաստաթղթի ձևավորումը ձգտում է գործընթացի բոլոր մակարդակներում (նախագծումից մինչև ծառայությունների տրամադրում) ներառել բազմազան մոտեցումներ և փորձառություններ։ Ներառական բարեփոխումների մշակումը բարձրացնում է թափանցիկությունը, հաշվետվողականությունը և հանրային մասնակցությունը, զարգացնում հանրության կարողությունները և խանդավառությունը՝ ազդելու իրենց վերաբերող որոշումների վրա։
6. **ՍԵՌԱՅԻՆ ԵՎ ՍՈՑԻԱԼԱԿԱՆ ՀԱՄԸՆԴԳՐԿՄԱՆ ԲԱՌԱՐԱՆ**
7. Ռազմավարական կառավարման շրջանակներում սեռային և սոցիալական համընգրկման գործընթացների, համընդգրկման միատեսակ կիրառության և միանման մոտեցման ձևավորման նպատակով սույն մեթոդաբանությունը սահմանում է սեռային և սոցիալական համընդգրկման հետևյալ բառարանը.
   1. **Այլատյացությունը** խտրականության դրսևորում է անհատի նկատմամբ, որն ընկալվում է որպես օտար կամ տվյալ համայնքին կամ ազգին չպատկանող: Հաճախ այլատյացության ենթարկվում են նաև չտարբերվող ֆիզիկական հատկանիշներով, ազգակցական նույն ծագումն ունեցող մարդիկ, օրինակ, երբ նրանք վերադառնում են իրենց համայնք և համարվում օտար կամ դրսեկ:
   2. **Աշխատանքի գենդերային բաժանումը կամ բաշխումը** հասարակական խտրական օրինաչափություն է, համաձայն որի՝ կանանց և տղամարդկանց հատկացվում են սեռով պայմանավորված տարբեր դերեր։ Այս բաժանումը հիմնված է ոչ թե հմտությունների կամ ունակության, այլ սեռային պատկանելության վրա:
   3. **Առողջապահական արդարությունը** ենթադրում է, որ յուրաքանչյուրն արդարացիորեն և մյուսների հետ հավասարապես ունի առողջ լինելու հնարավորություն, ինչը պահանջում է առողջության պահպանման խոչընդոտների՝ աղքատության, խտրականության, գործազրկության վերացում, բարձրորակ կրթության ու առողջապահության և նման այլ ռեսուրսների անհասանելիության բացառում։
   4. **Բազմազանությունը** տարբեր տարիքի, ծագման, ֆիզիկական կարողությունների և հաշմանդամության, կրոնի, սեռի, սեռային ինքնության, սեռական ուղղության և այլ հատկանիշներ կրող մարդկանցից բաղկացած համայնքի հատկանիշ է:
   5. **Գենդերը (սեռ)** տարբեր սեռի անձանց ձեռքբերովի, սոցիալապես ամրագրված վարք, կանանց և տղամարդկանց միջև հարաբերությունների սոցիալական հայեցակետ Է, որն արտահայտվում է հասարակական կյանքի բոլոր ոլորտներում, ներառյալ` քաղաքականությունը, տնտեսությունը, իրավունքը, մշակույթը, կրթությունը, սոցիալական պաշտպանությունն ու առողջապահությունը։ Գենդերի գաղափարը՝ որպես սեռի հանրաբանական ընկալում, տասնամյակներ շարունակ ենթարկվել է քննարկումների և այժմ փաստարկվում է որպես ուղղակի սեռ, որովհետև սեռի մասին պատկերացումները ինքնին սոցիալ-մշակութային են և ոչ կենսաբանական: Այս պատկերացումները փոփոխական են ըստ ժամանակի և տարածության:
   6. **Սեռազգայունությունը** սեռային հիմնահարցերը ճանաչելու և սեռի հիմքով տարբերությունների ճանաչման կարողություն է։ Սեռազգայունությունը նպաստում է անհատի նկատմամբ հարգանքին՝ անկախ նրա սեռից, օգնում է կանանց և տղամարդկանց որոշել, թե սեռային հարցերում որ ենթադրություններն են ճշգրիտ, իսկ որոնք՝ կարծրատիպային:
   7. **Գենդերային առումով անտեսող** քաղաքականությունն անտեսում, ուշադրությունից դուրս է թողնում սեռային անհավասարության դրսևորումները և սեռերի միջև եղած տարբերությունները:
   8. **Գենդերային առումով փոխասական բյուջետավորումը** կարևոր միջոց է, որով կազմակերպությունները կարող են վերհանել և ֆինանսավորել սեռահավասարության բացերը լրացնող միջոցառումները և խուսափել սեռային անհավասարությունը ակամա խթանողներից:
   9. **Գենդերային առումով փոխակերպական** ռազմավարությունը պայքարում է սեռային անհավասարության դեմ` փոխակերպելով վնասակար գենդերային նորմերը, դերերը և հարաբերությունները՝ միաժամանակ ձգտելով իշխանության, ռեսուրսների և ծառայությունների ավելի հավասար վերաբաշխմանը կանանց և տղամարդկանց միջև:
   10. **Գենդերային առումով կամ սեռով զատորոշված տվյալները** անհատի մասին տվյալներն են՝ ըստ իրենց սեռի, և կիրառվում են գենդերային վերլուծության ժամանակ՝ վեր հանելով տղամարդկանց և կանանց սոցիալական կարգավիճակի, սոցիալ-տնտեսական դերերի և այլ առանձնահատկությունների մասին տեղեկատվություն։
   11. **Գենդերային խտրականությունը** սեռի հատկանիշով անձանց իրավունքներն ու շահերը սահմանափակող ցանկացած տարբերակում, բացառում կամ նախապատվություն է, որն ուղղված է կամ հանգեցնում է քաղաքական, տնտեսական, սոցիալական, մշակութային և հասարակական կյանքի այլ ոլորտներում կանանց և տղամարդկանց իրավահավասարության ճանաչման, օգտագործման կամ իրականացման սահմանափակմանը կամ վերացմանը։
   12. **Գենդերային իրազեկումը** վերաբերում է հասարակության մեջ կանանց և տղամարդկանց շահերի, կարիքների և դերերի միջև տարբերությունների ճանաչմանը և ընկալմանը, թե ինչպես են դրանք հանգեցնում իշխանության, կարգավիճակի և արտոնությունների տարբերությունների: Այն նպաստում է գենդերային անհավասարությունից և խտրականությունից բխող խնդիրների բացահայտման կարողության ամրապնդմանը:
   13. **Գենդերային հավասարությունը** ենթադրում է սոցիալական փոխակերպում և այդ նպատակով աշխատանք տղամարդկանց և տղաների, կանանց և աղջիկների հետ` ընտանիքում, կենցաղում, աշխատավայրում և համայնքում վերաբերմունքի, վարքագծի, սոցիալական դերերի և պարտականությունների փոփոխության ուղղությամբ: Իրական հավասարությունը ենթադրում է բոլորի ազատությունների ընդլայնում և կյանքի ընդհանուր որակի բարելավում՝ առանց որևէ սեռի շահերը զոհաբերելու:
   14. **Գենդերային հարաբերությունները** շփման մեջ կամ տարբեր տեսակի համատեղ գործունեության իրականացման ընթացքում տղամարդկանց և կանանց իրավունքների, պարտականությունների և ինքնությունների սոցիալ-մշակութային դրսևորման ձևերն են։
   15. **Գենդերային վերլուծությունը** հասարակության մեջ կանանց և տղամարդկանց դրության վրա հասարակական կյանքի համապատասխան ոլորտներում գործող կամ նախաձեռնվող ծրագրերի, իրավական ակտերի, պետական քաղաքականության տարբեր ներգործությունների գնահատման գործընթաց է։
   16. **Զատորոշված տվյալները** մանրամասն առանձնացված են ըստ ենթակարգերի և կարող են ավելի ակներև դարձնել անհավասարությունը, լուսանցքավորումը, արտամղված բնակչության խմբերը, որոնք կարող են մասնակի կամ մակերեսորեն արտացոլվել հավաքական տվյալների շտեմարանում:
   17. **Զորացումն** ընտրության հնարավորությունների միջոցով սեփական կյանքի նկատմամբ վերահսկողության ձեռքբերումն է: Զորացումը ենթադրում է ինքնաբավություն, ինքնավստահություն և սեփական կարիքները բարձրաձայնելու հնարավորություն ու գիտելիք։
   18. **Լուսանցքավորումը** դինամիկ գործընթաց է, որի արդյունքում բնակչության որևէ խումբ կամ դասակարգ դառնում է պակաս կարևոր տվյալ հասարակությունում, ձեռք է բերում երկրորդական դիրք՝ պակաս զարգացվածության, ռեսուրսների սակավության, հեռավորության, մշակութային ներառման պակասի, նորմերին չհարմարվելու կամ ճնշման ու խտրական վերաբերմունքի պատճառով։ Լուսանցքավորված խմբերը ենթարկվում են բացառման, իրենց ինքնության պատճառով արտամղվում են՝ զրկվելով քաղաքական, սոցիալական, տնտեսական իշխանություն և մասնակցություն ունենալու հնարավորությունից։
   19. **Խավային խտրականությունը** խտրականության տեսակ է, գերատեսչական, մշակութային ու անհատական գործողությունների, համոզմունքների ամբողջություն, որը հանգեցնում է տարբերակված վերաբերմունքի ու մարդկանց արժևորման՝ ըստ նրանց սոցիալ-տնտեսական կարգավիճակի։
   20. **Խելամիտ հարմարեցումը** միջավայրում փոփոխություն է, որը թույլ է տալիս հաշմանդամություն ունեցող անհատին ունենալու հավասար հնարավորություն, հասանելություն և մասնակցություն։
   21. **Խտրականությունը** գործողություն, անգործություն, վերաբերմունք կամ քաղաքականություն է, որն արտահայտվել է անձի կամ անձանց խմբի իրավունքների և ազատությունների տարբերակմամբ, բացառմամբ, սահմանափակմամբ կամ նախատվությամբ՝ կախված սեռից, ռասայից, մաշկի գույնից, էթնիկական կամ սոցիալական ծագումից, գենետիկական հատկանիշներից, լեզվից, կրոնից, աշխարհայացքից, քաղաքական կամ այլ հայացքներից, ազգային փոքրամասնությանը պատկանելությունից, գույքային վիճակից, ծնունդից, հաշմանդամությունից, տարիքից կամ անձնական կամ սոցիալական բնույթի այլ հանգամանքներից՝ իրական կամ ենթադրյալ։
   22. **Կարծրատիպը** ընդհանուր համոզմունքների և հիմնականում կեղծ ենթադրությունների վրա հիմնված ընդհանրացման ձև է, դասակարգման արդյունք, որը կարող է հանգեցնել կանխակալ վերաբերմունքի, չհիմնավորված դատողության և միտումնավոր կամ ոչ միտումնավոր խտրականության: Հատկապես հավանական է քննադատական մտածողութան բացակայութան պարագայում։
   23. **Հաշմանդամությունը** առողջական խնդիրներ ունեցող անձանց և միջավայրային արգելքների (այդ թվում՝ վերաբերմունքի) փոխազդեցության հետևանքով առաջացող երևույթ (իրավիճակ) է, որը խոչընդոտում է անձի՝ մյուսների հետ հավասար հիմունքներով հասարակական կյանքին լիարժեք ու արդյունավետ մասնակցությունը։
   24. **Հաշմանդամության հիմքով խտրականությունը** իրական կամ ենթադրյալ հաշմանդամության պատճառով ցանկացած տարբերակում, բացառում, սահմանափակում կամ նախապատվություն է, որի նպատակը կամ արդյունքը քաղաքական, տնտեսական, սոցիալական, մշակութային և (կամ) ցանկացած այլ ոլորտում նվազ բարենպաստ վերաբերմունքի դրսևորումը և (կամ) մյուսների հետ հավասար հիմունքներով օրենքով սահմանված ցանկացած իրավունքի ճանաչման և (կամ) իրականացման արգելքը կամ ժխտումն է: Հաշմանդամության հիմքով խտրականությունը ներառում է նաև խելամիտ հարմարեցումների ապահովման մերժումը։
   25. **Հասանելությունը** տնտեսական, սոցիալական ու քաղաքական զարգացման համատեքստում առկա հավասար հնարավորություններից օգտվելու անհատի կարողություն և իրավունք է։
   26. **Հոմոֆոբիան** վախ, զայրույթ, անհանդուրժողականություն, խտրականություն և (կամ) ատելություն է նույնասեռականության կամ նույնասեռական անձանց նկատմամբ։
   27. **Միկրոագրեսիան** սովորական դարձած, առօրյա բանավոր, վարքագծային կամ այլ անարժանապատիվ դրսևորում է, արտահայտություն (նպատակային կամ ոչ միտումնավոր), որը լուսանցքավորված խմբերի նկատմամբ նվաստացնող ակնարկներ է պարունակում:
   28. **Մշակութային կարողունակությունը** այլ անձի մշակույթը, այդ թվում` արժեքները, կենսակերպը, հաղորդակցության ձևերը հասկանալու, ճանաչելու գործընթացի արդյունք է, ինչպես նաև բազմամշակութային միջավայրում անհատների և խմբերի հետ մասնագիտական աշխատանքի համար անհրաժեշտ գիտելիքների ու հմտությունների առկայություն։
   29. **Նախապաշարմունքը** նախապատվություն է, որը խանգարում է անաչառ դատողություններ ունենալուն և կարող է հիմք դառնալ կարծրատիպերի համար, որոնք ժխտում են որոշակի խմբերի անդամների՝ ընդունված լինելու և որպես եզակի բնութագրիչներով անհատների վերաբերմունքի արժանանալու իրավունքը:
   30. **Ներառականության տեսանկյունից փոխասական մոտեցումը** (responsive) ենթադրում է անհատի կամ խմբի, կազմակերպության, ռազմավարություն մշակողի լուսանցքավորման մասին իրազեկվածություն, նպաստում է ներգործական ծրագրի նախագծմանը՝ անդրադառնալու լուսանցքավորման, սոցիալական բացառման խնդիրներին՝ ներգրավելով այդ խմբերի ներկայացուցիչներին։
   31. **Ներառական լեզուն** գրավոր ու բանավոր խոսք է, որն ընդունում է բազմազանությունը, հարգալից է բոլոր մարդկանց հանդեպ, զգայուն է տարբերությունների նկատմամբ և նպաստում է հավասար հնարավորություններին:
   32. **Ներառականության տեսանկյունից զգայունը** անհատի կամ մարդկանց խմբի, կազմակերպության, քաղաքականություն մշակողի կողմից գիտակցումն է, թե ինչպես և որքանով են բացառված ու լուսանցքային խմբերի ներկայացուցիչների փորձառությունները տարբերվում մյուսների ունեցածից, որքանով է նրանց ձայնը տեղ հասնում, և որքանով են ռեսուրսները նրանց համար հասանելի, օրինակ՝ «ապակյա առաստաղի», այսինքն՝ անտեսանելի խոչընդոտի գոյության գիտակցումը։
   33. **Շահապաշտպանությունը** առանձնահատուկ փուլային գործընթաց է` ուղղված ազդեցիկ, իշխանություն ունեցող պատկան մարմինների, խմբերի կամ կազմակերպությունների կողմից կիրառվող ռազմավարության, օրենսդրության, հիմնախնդիրների լուծման գործելակերպի, այսինքն՝ նրանց դիրքորոշումների, գործողությունների և ռազմավարության փոփոխությանն ու բարելավմանը:
   34. **Ռասայական խտրականությունը** ռասայի, ազգության կամ էթնիկ ծագման հիմքով խտրականությունն է, որը սովորաբար առավել տարածված է հասարակությունում գերիշխող դիրք չունեցող ազգություն կամ ռասա ունեցող խմբերի նկատմամբ։
   35. **Սեռային հատկանիշի մեյնսթրիմինգը (համընդգրկում)** գործընթաց է, որի միջոցով կանանց և տղամարդկանց շահերը դառնում են քաղաքական, տնտեսական, սոցիալական, մշակութային կամ հասարակական կյանքի այլ ոլորտներում իրավական ակտերի, ռազմավարության, ծրագրերի և միջոցառումների մշակման, կատարման, մշտադիտարկման և գնահատման գործընթացի անքակտելի բաղադրիչը, որն ուղղված է կանանց և տղամարդկանց միջև անհավասարության վերացմանը:
   36. **Սոցիալական արդարությունը** ռեսուրսների արդար բաշխումն է՝ ըստ թիրախային խմբի հատուկ կարիքների՝ ելնելով այն փաստից, որոշ խմբեր կարող են հասանելության կամ այլ խոչընդոտներ ավելի շատ ունենալ, քան մյուսները։ Արդար մոտեցումը հաշվի է առնում յուրաքանչյուր խմբի դեպքում առկա համատեքստը՝ ենթադրելով բոլորի նկատմամբ հավասար վերաբերմունք և նույն ռեսուրսներին հասանելության հնարավորություն։
   37. **Սոցիալական հավասարությունը** հանրային կառավարման համատեքստում սահմանվում է որպես հանրությանը ծառայող կառույցների արդար կառավարում, հանրային ծառայությունների արդար և հավասար բաշխում և հանրային քաղաքականության իրականացում՝ հիմնված արդարության, արդարադատության և հավասարության խթանման պարտավորության վրա:
   38. **Սոցիալական ներառականությունը** հասարակական կյանքից դուրս մնացած, խոցելի խմբերի ներկայացուցիչների կյանքի որակի բարելավման, նրանց կարողությունների զարգացման և հնարավորությունների ապահովման գործընթաց է։ Սոցիալական նորմերի և վարքի նմուշների որոշակի պրակտիկա է, որը երաշխավորում է, որ յուրաքանչյուր մարդ արժեք է և ընդունված է հասարակության կողմից, ներառում է համակարգային խոչընդոտների հասցեագրում, արդարակշռության (equity) խթանում, հավասար հնարավորությունների երաշխիք, որոշումների կայացմանը ներկայացվածություն։
   39. **Տարիքային խտրականությունը** խտրականության տեսակ է, որը ենթադրում է տարիքային տարբերությունների վրա հիմնված նախապաշարմունքներ և խտրական գործողություններ։
   40. **Տեղահանված անձինք** մարդիկ են, ովքեր հարկադրված են լքել իրենց բնակավայրը, կացարանը՝ պատերազմի, հալածանքների, բռնության կամ մարդու իրավունքների այլ խախտման պատճառով, ներառյալ` ներքին տեղահանվածները (փնտրում են անվտանգություն իրենց երկրի այլ մասերում), ինչպես նաև ապաստան հայցողները և փախստականները (այլ երկրներում անվտանգություն և միջազգային պաշտպանություն փնտրողներ):
   41. **Փախստական** է համարվում այն անձը, ով ռասայական, կրոնական, ազգային, սոցիալական որոշակի խմբի պատկանելության կամ քաղաքական հայացքների համար հետապնդման ենթարկվելու հիմնավոր երկյուղի հետևանքով գտնվում է իր քաղաքացիության երկրից դուրս և չի կարող կամ նույն երկյուղի պատճառով չի ցանկանում օգտվել իր քաղաքացիության երկրի պաշտպանությունից, կամ նա, ով, չունենալով քաղաքացիություն և գտնվելով իր նախկին մշտական բնակության երկրից դուրս, չի կարող կամ այդ նույն երկյուղի պատճառով չի ցանկանում վերադառնալ այնտեղ, կամ նա, ով ստիպված է լքել իր քաղաքացիության երկիրը, իսկ քաղաքացիություն չունեցող անձը` իր նախկին մշտական բնակության երկիրը` համատարած բռնության, արտաքին հարձակման, ներքին հակամարտությունների, մարդու իրավունքների զանգվածային խախտումների կամ հասարակական կարգը խախտող այլ լուրջ իրադարձությունների պատճառով:
   42. **Փոխհատականությունը** եզրույթ է, որը փոխաբերական կերպով ներկայացնում է անհատի ինքնության բազմակի առանձնահատկությունները, որոնցից յուրաքանչյուրը առանձին կամ անձնային այլ առանձնահատկությունների հետ փոխհատվելով կարող է անհավասարության կամ խտրության հիմք հանդիսանալ: Անհավասարության հիմք կարող են հանդիսանալ սեռը, խավը, լեզուն, սոցիալական կարգավիճակը, մաշկի գույնը, սեռական ուղղությունը, տարիքը, հաշմանդամությունը, կրթական աստիճանը, արտաքին տեսքը, մարմնի կառուցվածքը, հասակը և այլն:
   43. **Փոքրամասնությունը** մարդկանց ցանկացած խումբ է, որն իր ֆիզիկական, նյարդահոգեկան կամ մշակութային հատկանիշների պատճառով առանձնացված է հասարակության մյուս անդամներից տարբերվող ու անհավասար կամ խտրական վերաբերմունքի միջոցով:
   44. **Ֆեմինիզմը** տեսություն է, գաղափարախոսություն և պրակտիկա, որի հիմքում է կանանց և տղամարդկանց միջև սոցիալ-տնտեսական ու քաղաքական հավասարությանն ուղղված շահապաշտպանությունը և սոցիալ-քաղաքական շարժումը։
8. **ՄԵՅՆՍԹՐԻՄԻՆԳԻ ՀԻՄՆԱԿԱՆ ՍԿԶԲՈՒՆՔՆԵՐԸ**
9. Ռազմավարական պլանավորման փաստաթղթերի մշակման և իրականացման ընթացքում ներառականության ու գենդերային հավասարության խթանման նպատակով հանրային իշխանության մարմինները և Աշխատանքային խմբերը պետք է փաստաթղթերի մշակման շրջանակներում գտնեն լուծումներ և գործիքակազմ, որոնցով հնարավոր կլինի փոփոխել սոցիալական ներառականությանը և գենդերային հավասարությանը որևէ կերպ խոչընդոտող վերաբերմունքը, նորմերը, պրակտիկաները՝ արտացոլելով այդ փոփոխությունը պետության քաղաքականության մեջ։
10. Սոցիալական ներառականություն ու գենդերային հավասարություն ապահովելը միջգերատեսչական ու միջոլորտային շարունակական համագործակցություն է ենթադրում։ Հանրային իշխանության մարմինները ռազմավարական պլանավորման փաստաթղթերի մշակման փուլում, ինչպես նաև դրանց իրականացման շրջանակներում իրենց լիազորություններն իրականացնելիս պետք է համագործակցեն համայնքների հետ։
11. Ռազմավարական պլանավորման փաստաթղթերը մշակելիս և իրականացման ընթացքում Աշխատանքային խմբերը և գլխադասային մարմինը պետք է հաշվի առնեն, որ համայնքները, համայնքային հասարակական կազմակերպությունները առանցքային դերակատարում ունեն ներառականության գործընթացում։ Հատկապես կարևոր է տեղական ինքնակառավարման մարմինների ներառումը, քանի որ նրանք են, որպես կանոն, համայնքում խթանում պատկանելության, ինքնության զգացումը և ապահովում սոցիալական նորմերի հավաքական ըմբռնումն ու ընդունումը։
12. Հիմնական սկզբունքները, որոնք ընկած են սոցիալական ներառականության ու գենդերային մեյնսթրիմինգի՝ որպես գործընթացի և ռազմավարության հիմքում, հետևյալն են՝
    1. բացառել խտրական վերաբերմունքը կամ մոտեցումը որևէ անձնական կամ սոցիալական բնույթի հատկանիշի կամ հանգամանքի հիմքով՝ երաշխավորելով տվյալ քաղաքականության կամ գործընթացի շրջանակներում հանրության բոլոր խմբերի հավասար հնարավորությունների ապահովումը․
    2. ապահովել այնպիսի գործողությունների իրականացումը, որոնք նպաստում են սոցիալական ներառականությանը և գենդերային հավասարությանը․
    3. կենտրոնացնել դրանք բոլոր այն համայնքներում, ուր բարձր է խոցելիությունը, ու արդիական է սոցիալական բացառման ու խտրականության հիմնախնդիրը։
    4. Սոցիալական ներառականության, այդ թվում՝ գենդերային առումով փոխասական քաղաքականությունը կարող է լինել անհավասար, անտեսող, զգայուն, զգայուն և փոխասական կամ փոխակերպող:
13. Քաղաքականություններն անհավասար են, երբ ավելի են արմատավորվում գենդերային կամ անհավասարության այլ դրսևորումները չբալանսավորված, անհամաչափ նորմերի ու սոցիալական դերերի վրա կառուցվող հարաբերությունների արդյունքում։
14. Քաղաքականություններն անտեսող են, երբ շրջանցվում են, ուշադրությունից դուրս են թողնում գենդերային և անհավասարության այլ դրսևորումները։
15. Քաղաքականությունները զգայուն են, երբ չեն ներառում անհավասարության դրսևորումներին անդրադառնալու հստակ գործողությունների, թեպետ զգայուն է լեզուն, համապատասխան եզրույթների կիրառումը և անհավասարության ձևերն արձանագրելը ապահովված են։
16. Քաղաքականությունները զգայուն և փոխասական են, եթե կա զգայունություն ու անհավասարությանն անդրադառնալու, դրան արձագանքելու հետ կապված հստակ գործողություն, բայց հիմքում ընկած իշխանական հարաբերությունների և սոցիալական նորմերի առումով խորքային փոփոխությունը շարունակում է բացակայել։
17. Քաղաքականությունները փոխակերպական են, եթե ուղղված են իշխանության, միջոցների և ծառայությունների առավել հավասար վերաբաշխմանը՝ տարբեր խմբերի, կանանց և տղամարդկանց միջև գենդերային անհավասարության հիմքում ընկած վնասարար նորմերը, դերերը և հարաբերությունները վերհանելու և վերափոխելու միջոցով։
18. Սոցիալական ներառականության ու գենդերային հավասարության հիմնական սկզբունքներն են՝
    1. Անդրադարձ համակարգային խոչընդոտներին սոցիալական ներառականության ու գենդերային հավասարության լույսի ներքո մշակվող բարեփոխումների և ռազմավարությունների միջոցով․
    2. Անդրադարձ մշակութային խոչընդոտներին և ներառականության մշակույթի ձևավորմանը խտրականության դեմ արդյունավետ պայքարի միջոցով․
    3. Հավասարության խթանումը հավասար հնարավորությունների, ներկայացվածության և մասնակցության ապահովման միջոցով։
19. Որպեսզի փոխակերպական քաղաքականությունները գործնականում իրագործվեն, մի շարք գործոններ են կարևոր, որոնց թվում կարող են լինել՝
    1. Քաղաքականություններից բխող միջոցառումներ, ծրագրեր, ծառայություններ տրամադրող կառույցների զգայուն և ներառական ներքին քաղաքականություն, ընթացակարգեր, կանոնակարգեր․
    2. Աշխատակիցների կողմից զգայուն և ներառականություն ապահովող մոտեցումներ, միջամտություններ․
    3. Բոլոր օղակներում ներգրավված աշխատակիցների կարողությունների զարգացման և զգայունության բարձրացման նպատակով շարունակական հանդիպումներ, դասընթացներ և այլն։
20. **ՄԵՅՆՍԹՐԻՄԻՆԳԻ ԳՈՐԾԻՔԱԿԱԶՄԸ**
21. Ռազմավարական պլանավորման տարբեր փուլերում կարող են կիրառվել մեյնսթրիմինգի ապահովման տարբեր մեթոդներ: Մասնավորապես՝
    1. Խնդիրների վերհանման փուլում կիրառվում է վերլուծության մեթոդը, որի ժամանակ անդրադարձ է կատարվում հետևյալ հարցադրումներին՝ արդյո՞ք տվյալ խնդրի պատճառները տարբերվում են կանանց և տղամարդկանց պարագայում, ինչպե՞ս է խնդիրն ազդում բնակչության խոցելի խմբերի, կանանց ու տղամարդկանց վրա, արդյո՞ք խնդիրը տարբեր ձևով է ազդում բնակչության խոցելի խմբերի, տղամարդկանց և կանանց վրա, ինչպե՞ս է խնդիրն ազդում գենդերային հավասարության վրա:
    2. Նպատակների, գերակայությունների սահմանման փուլում կիրառվում է ներգործության գնահատման մեթոդը, որի ժամանակ անդրադարձ է կատարվում հետևյալ հարցերին՝ ինչպե՞ս են լուծման տարբերակները ազդելու կանանց ու տղամարդկանց վրա, ո՞րն է խոցելի խմբերի շրջանակում ցանկալի վերջնարդյունքը: Ի՞նչ ազդեցություն է ակնկալվում խոցելի խմբերի վրա, լուծման ո՞ր տարբերակն է ապահովում նշված վերջնարդյունքը, արդյո՞ք անհրաժշետ է տարբեր միջոցների կիրառումը կանանց ու տղամարդկանց համար խնդրի լուծմանը հասնելու նպատակով, ինչպե՞ս են սահմանված քայլերը նպաստում անհատի՝ տվյալ համայնքին պատկանելության, ներառականության և մասնակցության բարձրացմանը։
    3. Ռազմավարական պլանավորման փաստաթղթերի իրականացման, մշտադիտարկման ու գնահատման փուլերում ապահովվում է վերջիններիս իրականացումը սոցիալական ներառման ու գենդերային տեսանկյունից, երբ նաև անդրադարձ է կատարվում հետևյալ հարցերին՝ ինչպե՞ս ազդեց ռազմավարությունը խոցելի խմբերի, տղամարդկանց և կանանց վրա, ի՞նչ փոփոխություններ է անհրաժեշտ կատարել ռազմավարության մեջ խոցելի խմբերի, կանանց և տղամարդկանց վրա ավելի լավ ազդեցության հասնելու համար:
22. Վերլուծությունը սոցիալական ներառման ու գենդերային համընդգրկման գործընթացի առաջին մեթոդն է, որն օգնում է ի սկզբանե հասկանալ խնդրի հնարավոր հետևանքները և ցանկալի արդյունքի ազդեցությունները սոցիալական տարբեր խմբերի, գենդերային տեսանկյունից: Վերլուծության նպատակն է ներմուծել սոցիալական ներառման ու գենդերային տեսանկյունը ռազմավարական պլանավորման գործընթացներում՝ հերքելով այն մտայնությունը, թե քաղաքականությունը բոլորի վրա նույն ազդեցությունն ունի: Այն համեմատում և բացահայտում է, թե ինչպես են խոցելի տարբեր խմբերի, կանանց և տղամարդկանց վրա ազդում քաղաքականության խնդիրները և կայացվող որոշումները: Որոշ դեպքերում խոցելի խմբերին առնչվող կամ գենդերային խնդիրները ռազմավարության մեջ առանցքային նշանակություն ունեն (օրինակ՝ գենդերային բռնության կանխարգելման և դրա դեմ պայքարի քաղաքականությունը կամ աղքատության հաղթահարման ծրագիրը): Սոցիալական ու գենդերային հետևանքները կարող են լինել քողարկված: Այս փուլում կարևոր է հստակ սահմանել խնդիրները, դրանց լուծման ուղիները, թիրախային խմբերը և անհրաժեշտ քաղաքականության տեսակը՝ ըստ տարբեր խմբերի կարիքների։ Յուրաքանչյուր վերլուծություն պետք է ներառի փոխհատական մոտեցում՝ փորձելով հասկանալ՝ ինչպես են անհատների տարիքը, էթնիկ պատկանելությունը, հաշմանդամության տեսակը, բնակության վայրը, կրթական մակարդակը, սոցիալ-տնտեսական կարգավիճակը և այլ հատկանիշներ փոխհատվում և պայմանավորում տվյալ անհատի կենսակերպը։
23. Վերլուծությունը իրականացվում է հետազոտության քանակական և որակական մոտեցումների համադրությամբ՝ հիմքում ունենալով զատորոշված տվյալները, որոնք ցույց են տալիս առկա խնդրի տարբեր ազդեցությունները խոցելի խմբերի, տղամարդկանց ու տղաների և կանանց ու աղջիկների վրա։
24. Վերլուծության համար անհրաժեշտ փաստական նյութը կարելի է հավաքագրել շահառուների, այդ թվում՝ նաև քաղաքացիական հասարակության հետ համագործակցության և մասնակցության միջոցով։ Փաստական նյութի հավաքագրումը կարելի է իրականացնել տարբեր ձևաչափերով, օրինակ՝ հարցումների, խորքային հարցազրույցների, խմբային քննարկումների միջոցով։ Վերլուծությունը պետք է լինի նպատակային և համաչափ՝ ապահովելով վերլուծություն իրականացնելու ջանքերի համարժեքությունը ռազմավարության հնարավոր ազդեցությանը, արժեքին և շրջանակին: Վերլուծությունը բացահայտում է, թե խնդիրը ու առաջարկվող լուծումները ինչ ազդեցություն կարող են ունենալ սոցիալական ներառման ու գենդերային հավասարության վրա, ինչին հետևում է սոցիալական ներառման վրա ու գենդերային ներգործության համապարփակ գնահատումը` ռազմավարական պլանավորման փաստաթղթի արձագանքներն ու բացասական ներգործությունը վերացնելու գործողությունները սահմանելու համար։
25. Սոցիալական ներառման ու սեռային տեսանկյունից ներգործության գնահատումը հիմնված է հիմնախնդրի լուծման մանրամասն վերլուծության վրա և նպատակն է հասկանալ, թե առաջարկը ինչ հետևանքներ կունենա սոցիալական տարբեր խմբերի միջև հավասարության վրա: Ներգործության գնահատումը պետք է ռազմավարական պլանավորման փաստաթղթի մի մասը լինի: Այն միտված է պատասխանելու հետևյալ հարցերին՝
    1. Ի՞նչ օգուտ (ֆինանսական, ոչ ֆինանսական) կտա տվյալ տարբերակը բազմազանության տարբեր բնութագրիչներով խմբերին։
    2. Ինչպե՞ս են շահագրգիռ խմբերը ընկալում տվյալ տարբերակը դրա ծախսերի, օգուտների, ընդունելիության և կիրառելիության առումով:
    3. Ի՞նչ ռիսկեր կարող է պարունակել սոցիալական ներառականության ու գենդերային հավասարության տեսանկյունից առաջարկվող տարբերակից հրաժարվելը:
26. Ռազմավարության տարբերակն ամբողջությամբ վերլուծելուց հետո ռազմավարությունը մշակողները պետք է եզրակացնեն, թե արդյոք առաջարկվող տարբերակը բացասական, թե դրական ներգործություն կունենա սոցիալական ներառման ու գենդերային հավասարության վրա:
27. Ներգործությունը բացասական է, եթե ռազմավարության տարբերակը՝
    1. Բոլորի հետ նույն կերպ վարվելը ընկալում է որպես «արդարության» սկզբունք։
    2. Արմատավորում է գենդերային ու հասարակության տարբեր խմբերի միջև առկա անհավասարությունը՝ ամրապնդելով գենդերային ու սոցիալական կարծրատիպային նորմերը, դերերը և հարաբերությունները:
    3. Անտեսում է խոցելի տարբեր խմբերի, կանանց և տղամարդկանց համար հնարավորությունների և ռեսուրսների բաշխման տարբերությունները:
    4. Հաշվի չի առնում փոխհատական խնդիրները՝ անհատների ինքնության տարբեր հատկանիշների համադրությունն ու փոխհատումը։
28. Գենդերային ներգործությունը դրական է, եթե ռազմավարական պլանավորման փաստաթուղթը՝
    1. Հաշվի է առնում ռազմավարության ոլորտում խոցելի բոլոր խմբերի, տղամարդկանց և կանանց հատուկ կարիքները:
    2. Նպաստում է ռեսուրսների ու ծառայությունների հասանելիության՝ խոցելիությամբ կամ սեռով պայմանավորված տարբերությունների կրճատմանը (վերացմանը):
    3. Ներառում է սոցիալական ու գենդերային վնասակար նորմերի, դերերի և հարաբերությունների փոխակերպման ուղիներ:
29. Ռազմավարական պլանավորման փաստաթուղթը պաշտոնական շրջանառության ներկայացնելիս կցվում է նաև լրացված Ձևանմուշը՝ համաձայն Ձև N 2-ի, հաստատելու համար, որ ձեռնարկվել են սոցիալական ներառման ու գենդերային համընդգրկման բոլոր անհրաժեշտ քայլերը, փաստաթուղթը բավարարում է դրա ազդեցությունը կրող խոցելի խմբերի, կանանց ու աղջիկների և տղամարդկանց ու տղաների տարբեր կարիքները և աջակցում է ռեսուրսների և հնարավորությունների հավասար հասանելիությանը:
30. Ռազմավարական պլանավորման փաստաթղթերի մշտադիտարկման փուլում գլխադասային մարմինը և Աշխատանքային խումբը մշտադիտարկման գործընթացքում ներառում են սոցիալական ներառականության և գենդերային տեսանկյունից մշտադիտարկման բաղադրիչը։ Սոցիալական ներառականության ու գենդերային տեսանկյունից մշտադիտարկման նպատակն է ապահովել մեյնսթրիմինգի որակի շարունակական բարելավումը:
31. Մշտադիտարկման արդյունքները պետք է ցույց տան, թե քաղաքականության իրականացման ընթացքում որքանով հավասար են ռեսուրսները բաշխված բազմազանության տարբեր բնութագրիչներով խմբերի, տղամարդկանց և կանանց միջև, բացահայտեն, թե որքանով է անդրադարձ լինում վերջիններիս տարբեր կարիքներին: Մշտադիտարկումը պետք է ուղղված լինի բազմազանության տարբեր բնութագրիչներով խմբերի, տղամարդկանց և կանանց նպատակներին հասնելու առաջընթացի չափմանը և հավաստելուն, որ քաղաքականությունը ոչ թե խորացնում է սոցիալական ու գենդերային անհավասարությունները, այլ առաջընթաց է գրանցում սոցիալական ներառականության ու գենդերային հավասարության առումով:
32. Հնարավորության դեպքում մշտադիտարկումը պետք է սահմանի ըստ բազմազանության տարբեր բնութագրիչների զատորոշված ելակետային ցուցանիշներ և թիրախներ: Վերլուծության փուլում ստացված տվյալները կարող են օգտագործվել առաջընթացը չափելու, ելակետային և արդյունքային ցուցանիշներ, իրատեսական թիրախներ սահմանելու գործընթացում: Եթե հաջորդող գնահատումը բացահայտի բացասական ներգործություն սոցիալական ներառականության, գենդերային հավասարությանը կամ անհավասարության պահպանմանը, ապա պետք է ձևակերպվեն հետագա ուղղիչ գործողությունների առաջարկներ:

**ԲԱԺԻՆ 3. ՌԱԶՄԱՎԱՐԱԿԱՆ ՊԼԱՆԱՎՈՐՄԱՆ ՓԱՍՏԱԹՂԹԵՐՈՒՄ ԿԼԻՄԱՅԻ ՄԵՅՆՍԹՐԻՄԻՆԳԻ ՄԵԹՈԴԱԲԱՆՈՒԹՅՈՒՆ**

1. **ԸՆԴՀԱՆՈՒՐ ԴՐՈՒՅԹՆԵՐ**
2. Կլիմայի մեյնսթրիմինգը վերաբերում է ռազմավարական կառավարման գործընթացներում որոշումների, գործողությունների և գործընթացների մեջ կլիմայի մեղմման և հարմարվողականության նկատառումների համակարգված ինտեգրմանը և համապատաս­խա­նեցմանը փաստաթղթի նպատակներին: Նպատակն այն է, որ ֆինանսական, օրենսդրական և ընթացա­կար­գային շրջանակները կազմակերպվեն այնպես, որ չխաթարեն կլիմայի փոփոխու­թյան դեմ պայքարի և դրա ազդեցություններին հարմարվելու ազգային թիրախները:
3. Ջերմաստիճանի և եղանակի երկարատև փոփոխությունները կոչվում են կլիմայի փոփո­խու­թյուն: Հաշվի առնելով կլիմայի փոփոխությունների վերջին տասնամյակներում նկատվող և միջազգային հանրության մտահոգության կենտրոնում գտնվող միտումները` Հայաստանի Հանրապետությունը, հաշվի առնելով նաև իր միջազգայնորեն ստանձնած պարտավորությունները, որդեգրել է կլիմայի փոփոխությունների մեղմման և հարմարվողականության քաղաքականություն։
4. Կլիմայի փոփոխության մեղմում է համարվում ջերմոցային գազերի արտանետումների կրճա­տումը և ածխածնի բնական կլանիչների (օրինակ՝ անտառներ և հողեր) կամ ածխածնի երկօքսիդի հեռացման (մթնոլորտից CO2-ի հեռացում մարդածին գործունեության միջոցով) կարողությունների ընդլայնումը: Նույնը վերաբերում է վեց այլ ջերմոցային գազերին (մեթան, ազոտի ենթօքսիդ, հիդրոֆտորածխածիններ, պերֆտորածխածիններ, ծծմբի հեքսաֆտորիդ և ազոտի եռաֆտորիդ), որոնք արտանետվում են ավելի փոքր քանակությամբ, բայց ունեն ավելի բարձր գլոբալ տաքացման ներուժ: Ջերմոցային գազերն են՝
   1. **CO2** (ԳՏՆ՝ 1). աղբյուրը՝ հիմնականում հանածո վառելիքի (գազ, նավթ, ածուխ) այրումով էլեկտրաէներգիայի և ջերմության արտադրությունը, տրանսպորտը և էներգիայի սպառումը: Այլ աղբյուրներ են հողօգտագործման փոփոխությունները և որոշ արդյունաբերական գործընթացներ, ինչպիսիք են ցեմենտի արտադրությունը․
   2. **CH4** (ԳՏՆ՝ 28). աղբյուրը՝ հիմնականում հանածո վառելիքի արդյունահանման, գազամատակարարման համակարգերը, գյուղատնտեսության ոլորտում՝ անասնաբուծությունը և թափոնների ոլորտում՝ աղբավայրերում օրգանական նյութերի քայքայումը․
   3. **N2O** (ԳՏՆ՝ 265). աղբյուրը՝ հիմնականում գյուղատնտեսության ոլորտից՝ պարարտանյութերի կիրառումը և քիմիական արդյունաբերությունը․
   4. **HFCs** (ԳՏՆ՝ մինչև 12,400). աղբյուրը՝ սառնարանային և օդորակիչ սարքավորումներում կիրառվող սառնագենտները՝ արտադրության ընթացքում և շահագործման ավարտին.
   5. **PFCs (**ԳՏՆ՝ մինչև 11,100). աղբյուրը՝ սառնարանային տնտեսությունը, ալյումինի արտադրությունը, հրդեհաշիջման համակարգերը․
   6. **SF6** (ԳՏՆ՝ 23500). աղբյուրը՝ հիմնականում օգտագործվում է էլեկտրական սարքավորումների և որոշ արդյունաբերական գործընթացներում․
   7. **NF3 (**ԳՏՆ՝ 16100). աղբյուրը՝ էլեկտրատեխնիկական արդյունաբերությունը, ինչպիսիք են կիսահաղորդիչների և արևային մարտկոցների որոշ տեսակների արտադրությունները։
5. Կլիմայի փոփոխության հարմարվողականություն է համարվում կանխատեսվող կլիմայի փոփոխության ազդեցություններին նախապատրաստվելը և դիմակայունությունը բարձրացնելը արդեն իսկ տեղի ունեցող հետևանքների նկատմամբ: Հայաստանի տնտեսությունը, մեծապես հենվելով գյուղատնտեսության վրա, առավել խոցելի է կլիմայի փոփոխության նկատմամբ: Ծայրահեղ եղանակային երևույթների բարձր հաճախականությունը հանգեցնում է երաշտների, սողանքների, սելավների, անտառային հրդեհների և այլ կորուստների:
6. Սույն մեթոդաբանությունն ուղղված է ռազմավարական պլանավորման փաստաթղթերի՝ ՀՀ կողմից կլիմայի փոփոխության վերաբերյալ որդեգրված քաղաքականության, գործընթացների, ստանձնած միջազգային պարտավորությունների, ինչպես նաև ՀՀ օրենսդրությամբ սահմանված պահանջների համապատասխանությունը ապահովելուն։ Մասնավորապես գլխադասային մարմնի և Աշխատանքային խմբի կողմից, ի թիվս այլնի, պետք է հաշվի առնվեն հետևյալ իրավական ակտերը, հանգամանքները և գործընթացները․
   1. 1993 թվականից Հայաստանի Հանրապետությունը Կլիմայի փոփոխության մասին շրջանակային կոնվենցիայի (ՄԱԿ ԿՓՇԿ, UNFCCC) և 2017 թվականից Փարիզյան համաձայնագրի կողմ է:
   2. Կառավարությունը 2021 թվականի ապրիլի 22-ի N 610-L որոշմամբ հաստատել և ՄԱԿ ԿՓՇԿ է ներկայացրել իր Ազգային մակարդակով սահմանված գործողությունները (ԱՍԳ), որով Հայաստանը պարտավորվել է մինչև 2030 թվականը նվազեցնել ՋԳ ընդհանուր զուտ արտանետումները 40%-ով՝ 1990 թվականի ՋԳ արտանետումների մակարդակի համեմատ:
   3. Կառավարության 2023 թվականի դեկտեմբերի 28-ի N2318-L որոշմամբ հաստատվել է մինչև 2050 թվականը Ջերմոցային գազերի ցածր արտանետումներով զարգացման երկարաժամկետ ռազմավարությունը (համաձայն Փարիզյան համաձայնագրի 4-րդ հոդվածի), որով Հայաստանը հայտարարում է էկոհամակարգային կլիմայական չեզոքության հասնելու մտադրության և մինչև 2050 թվականը մեկ շնչի հաշվով 2,07 տ CO2 համարժեք ՋԳ արտանետումների թիրախը ապահովելու մասին:
   4. ՄԱԿ-ի Կայուն զարգացման 17 նպատակներից մեկը կլիմայի փոփոխության և դրա հետևանքների դեմ պայքարի համար հրատապ գործողություններ ձեռնարկելն է, որի թիրախներից մեկը (ԿԶՆ 13) նշվում է որպես «Կլիմայի փոփոխության միջոցառումների ինտեգրում ազգային քաղաքականության, ռազմավարության և պլանավորման մեջ»:
   5. Կլիմայի փոփոխության հարմարվողականության անհրաժեշտությունը հասցեագրելու նպատակներն ու միջոցառումներն ամրագրված են ՀՀ Կառավարության 2021 թ. մայիսի 13-ի N 749-Լ որոշմամբ հաստատված Հարմարվողականության ազգային ծրագրում (ՀԱԾ՝ ներառյալ 2021-2025 թվականների միջոցառումների ցանկը)։
   6. Հայաստանի Հանրապետության և Եվրոպական միության միջև կնքված Համապարփակ և ընդլայնված գործընկերության համաձայնագրի 4-րդ գլուխն անդրադառնում է կլիմայական գործողություններին և ամրապնդում է համագործակցությունը կլիմայի փոփոխության դեմ պայքարում: Հոդված 54 (i)-ն անդրադառնում է հատկապես ոլորտին առնչվող քաղաքականության մեջ կլիմայական նկատառումների ներառմանն ուղղված միջոցառումներին առնչվող համագործակցությանը:
   7. «Շրջակա միջավայրի վրա ազդեցության գնահատման և փորձաքննության մասին» ՀՀ օրենքի համաձայն` կլիմայի փոփոխության վրա ազդեցություն ունեցող գործոնների առկայությունը, ինչպես նաև կլիմայի փոփոխության մեղմմանն ու հարմարվողականությանն ուղղված միջոցառումները պետք է դիտարկվեն գնահատման և փորձաքննության իրականացման ժամանակ։
   8. Կլիմայի համընդգրկման գործունեությունը կուղղորդվի և կհամակարգվի ՀՀ վարչապետի 2021 թ. հուլիսի 7-ի N 719-Ա որոշմամբ ստեղծված ՄԱԿ ԿՓՇԿ և Փարիզյան համաձայնագրի պահանջների ու դրույթների կատարման միջգերատեսչական համակարգման խորհրդի միջոցով:
   9. Համաձայն Փարիզյան համաձայնագրի ընդլայնված թափանցիկության շրջանակի՝ Հայաս­տանից պահանջվում է երկամյա կտրվածքով հաշվետվություն ներկայացնել ՋԳ ազգային կադաստրի մասին՝ որպես իր թափանցիկության երկամյա զեկույցի կարևոր բաղադրիչ: ՋԳ-երը հաշվարկվում են հինգ ոլորտներից յուրաքանչյուրի համար (էներգետիկա, արդյունա­բե­րա­կան գործընթացներ և արտադրանքի օգտագործում, գյուղատնտեսություն, թափոններ, հողօգտագործում և հողօգտագործ­ման փոփոխություն) և ամփոփվում են յուրաքանչյուր տարվա համար՝ սկսած 1990 թվականից:
7. Կլիմայի համընդգրկման նպատակն է ՀՀ կառավարության ռազմավարական կառավարման համակարգում ապահովել կլիմայական առաջնահերթությունների հաշվի առնումը ռազմավա­րական պլանավորման փաստաթղթերի նախագծման, իրականացման և մշտադիտարկման փուլերում՝ ԱՍԳ թիրախներին հասնելու և նպատակներն իրագործելու համար: Մեղմման տեսանկյունից սա նշանակում է մինչև 2030 թ.-ը ՋԳ արտանետումները 1990 թ.-ի համեմատ կրճատել 40%-ով, իսկ մինչև 2050 թ.-ը մեկ շնչին բաժին ընկնող ՋԳ արտանետումների մակարդակը պահել ոչ ավելի քան 2,07 տ CO2-ին համարժեք: Հարմարվողականության տեսանկյունից խնդիրը ներկա և կանխատեսվող կլիմայական խոցելիության հասցեագրումն է՝ առավելապես ջրային ռեսուրսների կառավարման և գյուղատնտեսության ոլորտներում:
8. **ԿԼԻՄԱՅԻ ՀԱՄԸՆԴԳՐԿՄԱՆ ՍԿԶԲՈՒՆՔՆԵՐԸ**
9. Ռազմավարական պլանավորման փաստաթղթի՝ կլիմայի փոփոխության ազգային նպատակներին համապատաս­խանության գնահատման վերլուծությունը պետք է հաշվի առնի հետևյալ սկզբունքները.
10. Կլիմայի փոփոխությունը խաչվող, բազմաոլորտ խնդիր է.
11. Միջամտությունները չպետք է անզգուշաբար վնաս պատճառեն մարդկանց և շրջակա միջավայրին.
12. Չպետք է ավելանան ՋԳ արտանետումները, և կրճատվեն ածխածնի կլանիչների կարողությունները.
13. Կլիմայի փոփոխության ազդեցություններին դիմակայունությունը պետք է բարձրանա, և խոցելիությունը՝ նվազի.
14. Անհրաժեշտ է ապահովել ծախսերի և օգուտների դիտարկում երկարաժամկետ զարգացումների համատեքս­տում (ոչ լիկվիդային ակտիվներից խուսափելու համար).
15. Անհրաժեշտ է ապահովել ուղղահայաց և հորիզոնական համակարգում՝ «ամբողջ-կառավարություն» և «ամբողջ-հասարակություն» սկզբունքով ուժեղ առաջնորդությամբ.
16. Կարիք կա իրականացնել ցածր ածխածնային քաղաքականություն տնտեսության բոլոր ոլորտներում:
17. **ՄԵԹՈԴԱԲԱՆՈՒԹՅՈՒՆԸ**
18. Ռազմավարական պլանավորման փաստաթղթերում կլիմայի մեյնսթրիմինգի մեթոդաբանությունը համահունչ է Եվրամիության Շրջակա միջավայրի ռազմավարական գնահատման հրահանգի (SEA-D, 2001/42/EC), ինչպես նաև «Նշանակալի վնաս չպատճառել» (DNHS) սկզբունքի հետ, որը ներկայացված է Եվրամիության տաքսոնոմիայի կանոնակարգում (ԵՄ 2019/2088)։
19. Կլիմայի մեյնսթրիմինգի մեթոդաբանությունը իրականացվում է 4 փուլով․
    1. Նախնական ուսումնասիրություն․
    2. Բովանդակային գնահատում, ներառյալ՝ այլընտրանքների․
    3. Փաստաթղթավորում․
    4. Կատարողականի մշտադիտարկում։
20. Նախնական ուսումնասիրության և բովանդակային գնահատման փուլերը կարող են կրկնվել, կամ բովանդակային գնահատման փուլ կարող է չիրականացվել՝ կախված նախնական ուսումնասիրության փուլի արդյուքներից։
21. Նախնական ուսումնասիրությունը` որպես առաջին քայլ, նպատակ ունի գնահատելու, թե արդյոք ռազմավարությունը կամ ռազմավարական ծրագիրը կարող է բացասական ազդեցություն ունենալ կլիմայի մեղմման և հարմարվողականության ջանքերի վրա: Շրջակա միջավայրի վրա պոտենցիալ ազդեցությունները գնահատվում են բավարար հավանականությամբ (առաջացման), այսինքն՝ ռազմավարությունը կամ ռազմավարական ծրագիրը գնահատվում է, թե արդյոք այն ողջամտորեն ունի համապատասխան (վտանգավոր) ներուժ՝ հիմնված կոնկրետ ապացույցների վրա: Բոլոր որոշումները պետք է հիմնավորված և փաստաթղթավորված լինեն՝ նշելով այն չափանիշ­ները, որոնք որոշիչ են եղել տվյալ որոշման ընդունման համար։
22. Նախնական ուսումնասիրությունն իրականացվում է ստուգաթերթի միջոցով՝ համաձայն Ձև N 3-ի։
23. Բոլոր ենթադրությունները, որոնց վրա հիմնված է գնահա­տումը, նույնպես պետք է փաստաթղթավորվեն: Եթե որոշումը կայացվում է միայն կոնկրետ պայմանների ներքո (վերապահումներ, որոնք ռազմավարական պլանավորման փաստաթուղթը պետք է և (կամ) չի կարող պարունակել, օրինակ՝ որոշակի տարբերակների, նախագծերի, միջոցառումների և այլնի առկայությունը), դա նույնպես պետք է փաստաթղթավորվի:
24. Այն դեպքում, երբ ՀՀ կառավարությունը սահմանել է բացառման հատուկ չափանիշներ, դրանք պետք է հաշվի առնվեն նախնական ուսումնասիրության փուլում:
25. Եթե նախնական ուսումնասիրությունից պարզվի, որ բոլոր հարցերը գնահատվում են դրական, ապա իրականացվում է միանգամից փաստաթղթավորման փուլը։
26. Եթե նախնական ուսումնասիրությունից պարզվի, որ մեկ կամ մեկից ավել հարցեր գնահատվում են բացասական, ապա պետք է իրականացվի հաջորդ փուլը` բովանդակային գնահատումը:
27. Կլինեն դեպքեր, երբ չափանիշներից մեկը կամ մի քանիսը բացասական գնահատական կստանան, թեև փաստաթղթի ընդհանուր հավակ­նությունները համահունչ են ազգային կլիմայական նպատակներին: Նման դեպքերում անհրաժեշտ է հստակ բացատրել անխուսափելի կարճաժամկետ բացասական ազդեցու­թյունները և փաստարկել չափորոշիչների կշռվածությունը:
28. Բովանդակային գնահատումը, ներառյալ՝ այլընտրանքների, նպատակ ունի ՋԳ արտանետումների աճի և (կամ) տվյալ ոլորտի խոցելիության վրա ակնկալվող ազդեցությունը գնահատել քանակական ցուցանիշներով, ինչպես նաև գնահատել դրանց մեղմման տարբերակները: Ազդեցության այս գնահատումը կարող է իրականացվել ինչպես ներքին, այնպես էլ արտաքին փորձագետների ներգրավմամբ: Մեթոդները, ենթադրությունները և արդյունքները պետք է ևս հստակ փաստաթղթավորվեն:
29. Գնահատումը կարող է բացահայտել կարևորագույն խնդիրներ, որոնք չեն համապատասխանում ազգային կլիմայական նպատակներին, ինչպես նաև դրանց հաղթահարման տարբերակներ՝ ներկայացնելով փաստաթղթի մեջ փոփոխությունների վերաբերյալ կոնկրետ առաջարկներ: Միաժամանակ, բովանդակային բացատրություններ և հիմնավորումներ պետք է տրվեն այն մասերի համար, որոնք չեն կարող հստակ որակվել որպես կլիմայի վրա վնասակար ազդեցություն չունեցող։
30. Գնահատումը պետք է նաև դիտարկի ռազմավարական փաստաթղթի իրականացման արդյունքում հնարավոր արգելափակման հետևանքները կամ ակտիվների լիկվիդայնության անկումը: Այդ ակտիվները կարող են լինել ջեռուցման նպատակով գազի կամ նավթի օգտագործման ենթակառուցվածքների խթանման արդյունք:
31. Գնահատման եզրակացությունը կարող է լինել նաև այն, որ ռազմավարական պլանավորման փաստաթղթի նպատակը հիմնականում համահունչ չէ կլիմայի նպատակներին, և որ փաստաթղթի նույնիսկ փոփոխությունները չեն կարող կանխել էական վնասները՝ կապված կլիմայի մեղմման և հարմարվո­ղա­կանության հետ: Նման դեպքերում փաստաթուղթը պետք է վերաքննարկվի Կատարողականի բարելավման խորհրդում:
32. Բովանդակային գնահատման փուլում այլ պետական մարմինների հետ խորհր­դակցությունները խիստ անհրաժեշտ են՝ համոզվելու համար, որ հայտնաբերված ռիսկերը կամ հնարավոր վնասները դիտարկվում են համակողմանի և գիտական մոտեցմամբ, և դրանք հաղթահարելու տարբերակները քննարկված են տարբեր տեսանկյուններից:
33. Փաստաթղթավորման փուլը կարևոր է՝ հասկանալու համար ռազմավարության մեջ կլիմայական նկատառումների ամբողջությամբ կամ սահմանափակ չափով համընդգրկված լինելու փաս­տարկները: Այս փաստաթղթերը պետք է ներառեն ուսումնասիրության արդյունքները, բովանդակային վերլուծության համար օգտագործվող մեթոդները, անցկացված խորհր­դակ­ցությունները և արդյունքում ստացված եզրակացությունը, և թե ինչպես են դրանք արտա­հայտվել ոլորտային ռազմավարության վերջնական տարբերակում: Փաստաթղթավորումը պետք է ներառի նաև ցուցանիշներ, որոնք թույլ են տալու իրականացնել կատարողականի մոնիթորինգ:
34. Ռազմավարությունների մշտադիտարկման փուլում գլխադասային մարմինը և Աշխատանքային խումբը մշտադիտարկման գործընթացքում ներառում են կլիմայի մեյնսթրիմինգի տեսանկյունից մշտադիտարկման բաղադրիչը։ Կլիմայի մեյնսթրիմինգի տեսանկյունից մշտադիտարկումը ցույց կտա, թե որոնք են դրական, բացասական կամ չեզոք ազդեցությունները, կամ արդյոք կլիմայական ռիսկերը նվազա­գույնի հասցնելու և ԱՍԳ-ով սահմանված թիրախներին հասնելու առումով պետության կողմից վեկտորի փոփոխության անհրաժեշտություն կա:
35. Ռազմավարական պլանավորման փաստաթուղթը պաշտոնական շրջանառության ներկայացնելիս կցվում է նաև լրացված Ձևանմուշը՝ համաձայն Ձև N 3-ի:

*Ձև N 1*

**ՁԵՎԱՆՄՈՒՇՆԵՐ**

**ՌԱԶՄԱՎԱՐԱԿԱՆ ՊԼԱՆԱՎՈՐՄԱՆ ՓԱՍՏԱԹՂԹԵՐԻ ՇՐՋԱՆԱԿՆԵՐԻ**

|  |  |  |  |  |  |  |  |
| --- | --- | --- | --- | --- | --- | --- | --- |
| **ԱՐԴՅՈՒՆՔԱՅԻՆ ՇՐՋԱՆԱԿ** | | | | | | | |
| **Դասիչ** | **Նպատակ/ Միջոցառում** | **Վերջնարդյունքի/ միջանկյալ արդյունքի/ ուղղակի արդյունքի ցուցանիշ** | **Կապը այլ ռազմավարական պլանավորման փաստաթղթի ցուցանիշի հետ** | **Արժեքներ** | | | |
| **Ելակետային** | **Թիրախային**  **Տարի X** | **Թիրախային**  **Տարի Y** | **Թիրախային**  **Տարի Z** |
|  | Տեսլական | Վերջնարդյունքի ցուցանիշ |  |  |  |  |  |
| 1 | Ռազմավարական նպատակ | Միջանկյալ արդյունքի ցուցանիշ |  |  |  |  |  |
| 1.1. | Ենթանպատակ | Միջանկյալ արդյունքի ցուցանիշ |  |  |  |  |  |
| 1.1.1 | Միջոցառում | Ուղղակի արդյունքի ցուցանիշ |  |  |  |  |  |
| 1.1.2 | Միջոցառում | Ուղղակի արդյունքի ցուցանիշ |  |  |  |  |  |
| 1.1.3 | Միջոցառում | Ուղղակի արդյունքի ցուցանիշ |  |  |  |  |  |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **ՄԻՋՈՑԱՌՈՒՄՆԵՐԻ ԾՐԱԳԻՐ** | | | | | | | | | |
| **Նպատակ/ ենթանպատակ** | **Դասիչ** | **Միջոցառում** | **Նկարագրություն** | **Ուղղակի արդյունք** | **Առաջնահերթություն (բարձր, միջին, ցածր)** | **Կատարող** | **Համակատարող(ներ)** | **Մեկնարկ** | **Վերջնաժամկետ** |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

|  |  |
| --- | --- |
| **ՑՈՒՑԱՆԻՇԻ ԱՆՁՆԱԳԻՐ** | |
| **Դասիչ** | Ցուցանիշի դասիչը |
| **Ցուցանիշ** | Ներկայացվում է ցուցանիշի անվանումը |
| **Կապը նպատակների հետ** | Նշվում են այն նպատակների անվանումները և դասիչները, որոնց չափողականությունն ապահովում է տվյալ ցուցանիշը |
| **Ցուցանիշի տեսակը** | Վերջնարդյունքի, միջանկյալ կամ ուղղակի արդյունքի: |
| **Տվյալ ցուցանիշի վերին մակարդակի ցուցանիշը** | Եթե տվյալ ցուցանիշը միջանկյալ արդյունք է, ապա ներկայացվում է այն վերջնական արդյունքի ցուցանիշի դասիչը և անվանումը, որից բխում է տվյալ ցուցանիշը, եթե ուղղակի արդյունք՝ միջանկյալ կամ վերջնական արդյունքի ցուցանիշի անվանումը և դասիչը։ |
| **Տվյալ ցուցանիշի ներքին մակարդակի ցուցանիշ(ներ)ը** | Ներկայացվում են այն բոլոր ցուցանիշները և վերջիններիս դասիչները (միջանկյալ և ուղղակի արդյունքի), որոնք բխում են տվյալ ցուցանիշից: |
| **Սահմանումը** | Ներկայացվում է համառոտ սահմանումը |
| **Հաշվարկման մեթոդաբանություն** | Մանրամասն ներկայացվում է, թե ինչպես, ինչ բանաձևով է ցուցանիշը հաշվարկվում |
| **Չափման միավորը** | Նկարագրվում է, ցուցանիշի չափման միավորը (տոկոս, մաս, հատ, կմ, մարդ և այլն): |
| **Տվյալների հավաքագրման պատասխանատուն** | Ներկայացվում է ցուցանիշի հաշվարկման համար պահանջվող տվյալների հավաքագրման ու հաշվարկման համար պատասխանատու կազմակերպությունը: |
| **Տվյալների աղբյուրը** | Նկարագրվում է թե որտեղից են ստացվում տվյալները և ինչպես են հավաքագրվում: |
| **Հաշվետվական ցիկլը** | Ներկայացվում է ցուցանիշի հաշվետվողականության պարբերականությունը՝ ամսական, եռամսյակային և (կամ) տարեկան, որը կախված է նաև սահմանված միջանկյալ թիրախային արժեքներից: |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **ԾԱԽՍԱՅԻՆ ՇՐՋԱՆԱԿ** | | | | | | | | | | | | | |
| **Դասիչ** | **Միջոցառում** | **Արժեք (հազ դրամ)** | **Արժեքի հաշվարկման մեթոդ (համանման գործողության վերաբերյալ տեղեկատվության հիման վրա, փորձագիտական գնահատում, նախահաշվային գնահատում, պատմական տվյալների հիման վրա)** | **Ընդամենը ծախս (հազ դրամ)** | | | **Ֆինանսավորում պետական բյուջեից (ներառյալ՝ վարկային միջոցները, որոնք ներառված են ՄԺԾԾ-ում)** | | | **Ֆինանսավորում այլ աղբյուրներից** | | | |
| **Տարի 1** | **Տարի 2** | **Տարի 3** | **Տարի 1** | **Տարի 2** | **Տարի 3** | **Աղբյուրը** | **Տարի 1** | **Տարի 2** | **Տարի 3** |
| 1.1.1 | Միջոցառումը |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |

*Ձև N 2*

**ՁԵՎԱՆՄՈՒՇ**

**ՍՈՑԻԱԼԱԿԱՆ ՆԵՐԱՌՄԱՆ ԵՎ ԳԵՆԴԵՐԱՅԻՆ ՀԱՄԸՆԴԳՐԿՄԱՆ ՄԵԹՈԴԱԲԱՆՈՒԹՅԱՆ**

|  |  |  |
| --- | --- | --- |
| 1. **Ո՞րն է հիմնախնդիրը, որը հասցեագրվում է տվյալ փաստաթղթով:** | | |
| *Պատասխան* | | |
| 1. **Ինչպե՞ս է տվյալ հիմնախնդիրն ազդում սեռային և սոցիալական այլ հատկանիշներով անձանց և խմբերի վրա:** | | |
| *Պատասխան* | | |
| 1. **Ի՞նչ նպատակ ու արդյունք է դրված տվյալ փաստաթղթով:** | | |
| *Պատասխան* | | |
| 1. **Արդյո՞ք սահմանված նպատակները կարող են տարբեր կերպ ազդել բազմազանության տարբեր բնութագրիչներով խմբերի, կանանց ու տղամարդկանց վրա:** | | |
| *Պատասխան* | | |
| 1. **Ու՞մ է պետք թիրախավորել հնարավոր լուծումներ ուրվագծելիս:**   *Ցանկն ամբողջական չէ և կարող է փոփոխվել՝ ելնելով ոլորտային առանձնահատկություններից։* | | |
| *Թիրախային բնակչությունը* | | *Մասնավորեցնել`* |
| Կանայք ու աղջիկներ | | ԱՅՈ ՈՉ |
| Տղամարդիկ ու տղաներ | | ԱՅՈ ՈՉ |
| Հաշմանդամություն ունեցող աղջիկներ/կանայք | | ԱՅՈ ՈՉ |
| Հաշմանդամություն ունեցող տղաներ/տղամարդիկ | | ԱՅՈ ՈՉ |
| Տարբեր տարիքային խմբի կանայք | | ԱՅՈ ՈՉ |
| Տարբեր տարիքային խմբի տղամարդիկ | | ԱՅՈ ՈՉ |
| Տարբեր սոցիալ-տնտեսական կարգավիճակ կանայք | | ԱՅՈ ՈՉ |
| Տարբեր սոցիալ-տնտեսական կարգավիճակ ունեցող տղամարդիկ | | ԱՅՈ ՈՉ |
| Գյուղական բնակավայրերի կանայք | | ԱՅՈ ՈՉ |
| Գյուղական բնակավայրերի տղամարդիկ | | ԱՅՈ ՈՉ |
| Քաղաքային բնակավայրերի կանայք | | ԱՅՈ ՈՉ |
| Քաղաքային բնակավայրերի տղամարդիկ | | ԱՅՈ ՈՉ |
| Փախստական կանայք | | ԱՅՈ ՈՉ |
| Փախստական տղամարդիկ | | ԱՅՈ ՈՉ |
| Էթնիկ և ազգային փոքրամասնություններ (կանայք) | | ԱՅՈ ՈՉ |
| Էթնիկ և ազգային փոքրամասնություններ (տղամարդիկ) | | ԱՅՈ ՈՉ |
| Այլ (խնդրում ենք նշել) | |  |
| 1. **Հնարավոր լուծումներն ուրվագծելիս բազմազանության տարբեր բնութագրիչներով խմբերի, կանանց ու տղամարդկանց ի՞նչ տարբեր կարիքներ կան, որոնք անհրաժեշտ է հասցեագրել:** | | |
| *Պատասխան* | | |
| 1. **Ստորև թվարկված ծառայություններից և ռեսուրսներից յուրաքանչյուրին հասանելիությունը արդյո՞ք էական նշանակություն ունի տվյալ խնդրի կամ առաջարկվող լուծումների ազդեցության գնահատման համար** | | |
| *Պատասխան* | | |
| 1. **Եթե 7-րդ հարցի պատասխանը այո է, ապա արդյո՞ք բազմազանության տարբեր բնութագրիչներով խմբերի կանայք, որոնց պետք է թիրախավորի քաղաքականությունը, ունեն նույն հասանելությունը ստորև թվարկված ծառայություններին ու ռեսուրսներին։** | | |
| Կրթություն | | ԱՅՈ ՈՉ |
| Զբաղվածություն | | ԱՅՈ ՈՉ |
| Ֆինանսական եկամուտ | | ԱՅՈ ՈՉ |
| Բանկային ծառայություններ | | ԱՅՈ ՈՉ |
| Մասնավոր (ընտանեկան) կյանքի ոլորտում որոշումների կայացման հնարավորություն | | ԱՅՈ ՈՉ |
| Հանրային կյանքի ոլորտներում որոշումների կայացման հնարավորություն | | ԱՅՈ ՈՉ |
| Առողջապահական ծառայություններ | | ԱՅՈ ՈՉ |
| Արդարադատություն | | ԱՅՈ ՈՉ |
| Սոցիալական երաշխիքներ (կենսաթոշակ) | | ԱՅՈ ՈՉ |
| 1. **Եթե 7-րդ հարցի պատասխանը այո է, ապա արդյո՞ք բազմազանության տարբեր բնութագրիչներով խմբերի տղամարդիկ, որոնց պետք է թիրախավորի քաղաքականությունը, ունեն նույն հասանելությունը ստորև թվարկված ծառայություններին ու ռեսուրսներին։** | | |
| Կրթություն | | ԱՅՈ ՈՉ |
| Զբաղվածություն | | ԱՅՈ ՈՉ |
| Ֆինանսական եկամուտ | | ԱՅՈ ՈՉ |
| Բանկային ծառայություններ | | ԱՅՈ ՈՉ |
| Մասնավոր (ընտանեկան) կյանքի ոլորտում որոշումների կայացման հնարավորություն | | ԱՅՈ ՈՉ |
| Հանրային կյանքի ոլորտներում որոշումների կայացման հնարավորություն | | ԱՅՈ ՈՉ |
| Առողջապահական ծառայություններ | | ԱՅՈ ՈՉ |
| Արդարադատություն | | ԱՅՈ ՈՉ |
| Սոցիալական երաշխիքներ (կենսաթոշակ) | | ԱՅՈ ՈՉ |
| 1. **Բարձրացվող հինախնդիրների լուծման ի՞նչ տարբերակներ կան, և ո՞ր լուծումն է, որ կարող է նպաստել սոցիալական ներառականության, գենդերային հավասարության ամրապնդմանը:** | | |
| *Պատասխան* | | |
| 1. **Ռազմավարական փաստաթղթով առաջարկվող բարեփոխումների սոցիալական ներառականության ու գենդերային բաղադրիչին վերաբերելի ծախսերի ու օգուտների վերլուծություն**   Պատասխանները պետք է հիմնված լինեն հետազոտությունների, տվյալների, խորհրդակցությունների և վերլուծությունների վրա և լինեն հնարավորինս հստակ՝ ակնկալվող փոփոխության տեսանկյունից:  Լրացնելիս պետք է հաշվի առնել երկու սեռերի համար առնվազն հետևյալ ենթախմբերի կարիքները՝ ըստ տարիքի, փախստականների կարգավիճակ ունեցող, հաշմանդամություն ունեցող, էթնիկ և ազգային փոքրամասնությունների, սոցիալական տարբեր կարգավիճակ ունեցող, գյուղաբնակ ու քաղաքաբնակ կանանց ու աղջիկների և տղամարդկանց ու տղաների կարիքները (Տե՛ս նաև փոխհատականություն): | | |
| Բարեփոխումների հնարավոր ազդեցությունը սոցիալական ներառականության ու գենդերային հավասարության վրա | *Նկարագրել* | |
| Օգուտներ (սոցիալական ներառման ու գենդերային տեսանկյունից) | *Նկարագրել* | |
| Ծախսեր և ռիսկեր (սոցիալական ներառման ու գենդերային տեսանկյունից) | *Նկարագրել* | |
| **Հարցադրումները** | **Արձագանքը** | |
| Արդյո՞ք առաջարկվող բարեփոխումները հաշվի են առնում և հասցեագրում բազմազանության տարբեր բնութագրիչներով խմբերի, կանանց ու տղամարդկանց հնարավորությունների, արտոնությունների, կարիքների տարբերությունները:  *Եթե այո և նկարագրված է, ապա տրվում է (1) միավոր, եթե նկարագրություն չկա, ոչ կամ կնվազեցնի, ապա միավոր չի տրվում:* | *Եթե այո, նկարագրել, թե ինչպես:*  *Եթե ոչ, նկարագրել, թե ինչու:* | |
| Արդյո՞ք առաջարկվող բարեփոխումները կավելացնեն բազմազանության տարբեր բնութագրիչներով խմբերի, կանանց ու աղջիկների հասանելիությունը ռեսուրսներին, ծառայություններին կամ այլ հնարավորություններին:  *Եթե այո և նկարագրված է, ապա տրվում է (1) միավոր, եթե նկարագրություն չկա, ոչ կամ կնվազեցնի, ապա միավոր չի տրվում:* | *Եթե այո, նկարագրել, թե ինչպես:*  *Եթե ոչ, նկարագրել, թե ինչու:* | |
| Արդյո՞ք առաջարկվող բարեփոխումները կարող են առաջացնել ռիսկեր բազմազանության տարբեր բնութագրիչներով խմբերից կամ սեռերից որևէ մեկի համար:  *Եթե ոչ, ապա տրվում է (1 միավոր), եթե այո, ապա միավոր չի տրվում:* | *Եթե այո, նկարագրել, թե ինչ ռիսկեր:* | |
| Ռիսկերի դեպքում առաջարկվող բարեփոխումները նախատեսո՞ւմ են բազմազանության տարբեր բնութագրիչներով խմբերից, սեռերից մեկի վրա հնարավոր հետևանքները մեղմելու մեխանիզմներ:  *Եթե մեխանիզմներ կան, ապա (1) միավոր, եթե ոչ, ապա միավոր չի տրվում:* | *Պատասխան* | |
| Արդյո՞ք առաջարկվող բարեփոխումները կնպաստեն գենդերային կարծրատիպերի, բազմազանության տարբեր բնութագրիչներով խմբերի նկատմամբ խտրականության դրսևորումների հաղթահարմանը:  *Եթե այո, ապա (1) միավոր, եթե ոչ, ապա միավոր չի տրվում:* | *Եթե այո, նկարագրել, թե ինչպես:*  *Եթե ոչ, նկարագրել, թե ինչու:* | |
| Արդյո՞ք լեզվի կիրառման տեսանկյունից ռազմավարական փաստաթուղթը զգայուն է:  *Եթե այո, ապա (1) միավոր, եթե ոչ, ապա միավոր չի տրվում:* | *Պատասխան* | |
| 1. **Արդյո՞ք կան հետազոտություններ կամ այլ հավաստի և հասանելի տվյալներ, որոնք ցույց կտան առաջարկվող բարեփոխումների հավանական ներգործությունը բազմազանության տարբեր բնութագրիչներով խմբերի, կանանց ու աղջիկների և տղամարդկանց ու տղաների վրա։** | | |
| Նշել այդ տվյալները և դրանց աղբյուրները։  *Եթե այո, ապա (3) միավոր, եթե ոչ, ապա միավոր չի տրվում:* | | |
| 1. **Ռազմավարական փաստաթղթի շուրջ շահակիր կողմերի հետ խորհրդակցե՞լ եք:**   *Խորհրդակցությունները կարող են լինել պաշտոնական կամ ոչ պաշտոնական:* | | |
| Եթե այո, մանրամասն ներկայացնել, թե ում հետ, երբ և ինչպես։ Եթե ոչ, բացատրել, թե ինչու։  *Եթե այո, ապա տրվում է (1) միավոր, եթե ոչ, միավոր չի տրվում:* | *Պատասխան* | |
| Արդյո՞ք քննարկումներին մասնակցել են բազմազանության տարբեր բնութագրիչներով խմբերի ներկայացուցիչներ:  *Եթե այո, ապա տրվում է (1) միավոր, եթե ոչ, միավոր չի տրվում:* | ԱՅՈ ՈՉ | |
| Ներկայացնել խորհրդակցությունների արդյունքում ստացված հիմնական կարևոր մտքերը, որոնք վերաբերելի են սոցիալական ներառականության ու գենդերային բաղադրիչներին: | *Պատասխան* | |
| Ո՞ր դիտարկումներն են ընդունվել: | *Պատասխան* | |
| Ո՞ր դիտարկումները չեն ընդունվել և ինչու: | *Պատասխան* | |
| 1. **Ռազմավարական փաստաթղթի ընդհանուր սոցիալական ներառականության ու գենդերային ներգործությունը**   *Արձագանքելիս անհրաժեշտ է հիմնվել վերոնշյալ հարցադրումների պատասխանների վերլուծության վրա՝ գումարելով միավորները:* | | |
| Ինչպիսի՞ն է սոցիալական ներառականության ու գենդերային տեսանկյունից ներգործությունը:   * ***Դրական*** *է, եթե նախորդ հարցերի պատասխանների գումարային միավորը բարձր է 9-ից,* * ***Չեզոք*** *է, եթե գտնվում է 6-8միջակայքում,* * ***Բացասական*** *է, եթե փոքր է 5-ից:* |  | |

*Ձև N 3*

**ՁԵՎԱՆՄՈՒՇ**

**ԿԼԻՄԱՅԻ ՄԵՅՆՍԹՐԻՄԻՆԳԻ ՆԱԽՆԱԿԱՆ ՈՒՍՈՒՄՆԱՍԻՐՈՒԹՅԱՆ**

|  |  |  |
| --- | --- | --- |
| **Հարցեր**  **Արդյո՞ք ռազմավարական պլանավորման փաստաթուղթը՝** | **Բացատրություն** | **Միավոր**   * *Եթե այո՝ 1 միավոր,* * *եթե առնչություն չունի՝ 0 միավոր,* * *եթե ունի հակառակ ազդեցությունը՝ -1 միավոր:* |
| **Կլիմայի փոփոխության մեղմում** | | |
| 1. Նվազեցնում է էներգիայի սպառման պահանջարկը (էլեկտրաէներ­գիա և ջերմամա­տակարարում): | Էներգիայի սպառման կրճա­տումը Էներգախնայո­ղություն միջոցով կարող է լինել էներգետիկայի, արդյունաբե­րա­կան գործընթացների, տներում և շենքերում էներգիայի սպառման և տրանսպորտի ոլորտներում: Փաստարկն այն է, որ էներգիայի խնայումը կօգնի իջեցնել պահանջարկը և փոխարինել էներգիայի մնացած պահանջարկը վերականգնվող էներգիայով: |  |
| 1. Բարելավում է ոլորտում էներգաարդյունավետության մակարդակը: | Էներգաարդյունավետությունը էներգետիկ ոլորտում աճում է, եթե փոխանցման և բաշխման ընթաց­քում կորուստները նվազագույնի են հասցվում (տարբերությունը էներգիայի առաջնային և վերջ­նական սպառման միջև): Էներգաարդյունավետությունը կարող է բարելավվել նաև էներգաար­դյունավետ սարքերի կամ շենքերի ջերմամեկուսացման միջոցով: |  |
| 1. Բարձրացնում է վերականգնվող աղբյուրներից ստացվող էլեկտրական կամ ջերմային էներգիայի մասնաբաժինը: | Հանքային վառելիք օգտագործելու փոխարեն օգտագործվում են էներգիայի վերականգնվող աղբյուրներ, ինչպիսիք են քամին, արևը, հիդրոէներգիան, երկրաջերմային կամ կենսազանգվածը: |  |
| 1. Նպաստում է ցածր կամ զրոյական ածխածնային վառելիքին անցմանը: | Ածուխն ունի արտանետումների ավելի բարձր գործակից, քան նավթը, իսկ գազը ամենացածրն է։ Հետևաբար, գազին անցումը կնպաստի արտանետումների նվազմանը: Սա կարող է լինել միայն անցումային լուծում, քանի որ հանածո վառելանյութերը պետք է աստիճանաբար դուրս մղվեն: Սա վերաբերում է նաև տրանսպորտի ոլորտին, երբ դիզելային կամ բենզինով շար­ժիչով մեքենաները փոխարինվում են այլ՝ օրինակ էլեկտրական կամ հիբրիդային մեքենաներով: |  |
| 1. Նպաստում է տրանսպորտի ոլորտում մոդալ փոփոխությանը: | Անհատական տրանսպորտը պետք է կրճատվի, իսկ ակտիվ շարժունակությունը (օրինակ՝ քայլելը և հեծանիվ վարելը), հասա­րակական տրանսպորտը, շարժունակության ընդհանուր համակարգերը խթանվեն՝ ավելաց­նելով դրա հասանելիությունն ու գրավչությունը: |  |
| 1. Նպաստում է ցածր ածխածնային նորարարական տեխնոլոգիա­ների կիրառմանը: | Ցածր ածխածնային նոր տեխնո­լոգիաների կիրառումը կարևոր նշանակություն կունենա արտանետումների դժվար կրճատմամբ ոլորտների համար, ինչպիսին է ցեմենտի արդյունա­բերությունը: Միաժամանակ, էներգիայի ճկուն և արդյունավետ օգտագործման համատեղումը հետագա ուսումնասիրության առարկա է: |  |
| 1. Բարելավում է հողօգտագործ­ման գործելա­կեր­պերը՝ արտանետումները նվազեցնելու համար: | Հողօգտագործման ոլորտն ընդգրկում է մշակաբույսերի, խոտհարքների, խոնավ տարածք­ների, անտառների, բնակավայ­րերի կառավարումը և ներառում է հողօգտագործման փոփոխու­թյուն­ները, ինչպիսիք են անտա­ռապա­տումը (ծառատունկ, անտառավերականգնումը), անտառահատումը կամ տորֆային հողերի չորացումը.   * մշակա­բույսերի ստեղծման նպատակով տորֆային հողերի չորացումը, անտառահատումները կամ խոտհարքները հերկելը, առաջաց­նում են ջերմոցային գազերի արտանետումներ և նվազեցնում ածխածնի կլանումը, * ծառա­տունկը կամ վարելահողերը խոտածածկի վերածելը, զգալի ներուժ ունեն մթնոլորտից CO2-ը հեռացնելու և ածխածնի կլանումը ընդլայնելու համար: Եթե հողօգտագործման ոլորտը ավելի շատ ջերմոցային գազ կլանում է, քան արտանետում, ապա դա ածխածնի զուտ կլանում է: |  |
| 1. Նպաստում է կայուն և կանաչ գյուղատնտե­սու­թյան գործելակերպերին: | Գյուղատնտեսության ոլորտը հատկապես խոցելի է կլիմայի փոփոխության նկատմամբ, բայց նաև N2O և CH4 արտանետումների հիմնական աղբյուր է: Խոշոր եղջերավոր կենդանիների աղիքային խմորումից առաջացած մեթանի արտանետումները կարող են կրճատվել կերակրման պրակտիկայի և գոմաղբի կառավարման միջոցով: Ազոտի օքսիդի արտանետումները հիմնականում կապված են պարարտանյութերի օգտագործման հետ: |  |
| 1. Պաշտպանում է բնական ածխած­նի կլանիչները, ինչպիսիք են անտառները և տորֆային հողերը: | Ածխածնի պահեստավորման մեծ կարողությամբ էկոհամակարգերը, ինչպիսիք են անտառները և տորֆային հողերը, պետք է օրենքով պաշտպանված լինեն՝ դրանց ոչնչացումը խոչընդոտելու համար: |  |
| 1. Նպաստում է խուսափելուն փախուստային արտանետում­ներից: | Փախուստային արտանետումներ, ինչպիսիք են CH4-ը և CO2-ը, կարող են առաջանալ հանքային վառելիքի արդյունահանման, մշակման և վերջնական սպառման կետ հասցնելու ժամանակ: Հայաստանում արդիական են հատկապես բնական գազի ցանցում հնարավոր կորուստները։ |  |
| 1. Նպաստում է F-գազի արտանետում­ներից խուսափելուն: | HFC-ների մեծ մասն օգտագործ­վում է որպես սառնագենտ սառ­նա­­րանային և օդորակման սար­քա­վորումներում, ինչպես նաև որպես փչող նյութեր, աերոզո­լային շարժիչներ և լուծիչներ: Այլընտրանքներից են անցումը պրոպանի, ցածր ԳՏՆ-ով HFC-ների, HFO-ները (հիդրոֆտորօլեֆիններ): PFC-ները օգտագործվում են էլեկտրա­տեխնիկական արդյունա­բերու­թյան մեջ կիսահաղոր­դիչ­ների արտադրու­թյան համար: PFC-երը ավելի վաղ օգտագործվել են պատուհանների ձայնամեկու­սացման համար: |  |
| 1. Կրճատում է աղբավայրում թափվող թափոնների քանակը: | Անաէրոբ պայմաններում օրգա­նական թափոնների քայքայումը հանգեցնում է աղբավայրե­րում մեթանի առաջաց­մա­նը: Աղբավայրը պետք է լինի վերջին տարբերակը, քանի որ այն ուղեկցվում է շրջակա միջավայրի ամենաբարձր բացասական ազդեցություններով: Թափոնների կառավարման աստիճանակարգության համաձայն՝ առաջին տեղում կանխարգելումն է, որին հաջոր­դում են կրճատումը, վերաօգտա­գոր­ծումը, վերամշակումը, վերականգնումը և աղբավայրը: |  |
| 1. Դիտարկում է հարմար­վողականության միջոցառումների համատեղ օգուտները: | Հարմարվողականության միջոցա­ռում­ները, հատկապես էկոհամա­կարգային լուծումները, հաճախ բարենպաստ ազդեցություն են ունենում մեղմման համար՝ ավելաց­նելով ածխածնի կլանման հզորությունը և նվազեցնելով արտանետումները: Բայց նաև ենթա­կառուցվածքների՝ ջրի, էներգետիկայի, տրանսպորտի, թվային ցանցերի ճկունության բարձրացումը կարող է ունենալ այլ օգուտ՝ կապված ավելի ցածր արտանետումների հետ: |  |
| **Կլիմայի փոփոխության հարմարվողականություն** | | |
| 1. Հասցեագրում է ջրամատակարարման՝ ապագայում առաջացող հավանական խնդիրները: | Ջրային ռեսուրսների կառավարումը ներառում է ջրի որակի և քանակի կառավա­րումը, ինչպես նաև հիդրոմորֆո­լոգիա և նստվածքաբանություն: Գետերի, լճերի, ստորերկրյա ջրերի, գետաբե­րա­նային ջրերի կառավարումը, ինչ­պես նաև ջրհեղեղի գոտիները կամ ներթա­փանցման վայրերը կարևոր տար­րեր են էկոհամակար­գերի, խմելու ջրի մատակա­րարման և կեղտաջ­րերի կառա­վարման, ինչպես նաև բազմա­թիվ տնտեսական ոլորտ­ների և համա­կարգերի համար, ներառյալ գյուղատն­տե­սությունը, տրանսպոր­տը և էներգետիկան: |  |
| 1. Հասցեագրում է սննդի մատակարարման՝ ապագայում առաջացող հավանական խնդիրները: | Սննդի համակարգերը մեծապես ենթարկվում են կլիմայի փոփոխության ազդեցության, արդյունքում սննդի քանակու­թյու­նը և բազմազանու­թյունը ապա­հով­ված չեն: Սա նպաստում է պարենային անապահովությանը, քանի որ ծայրա­հեղ շոգը և ջրի սակավությունը հան­գեցնում են կենդանիների և բույսերի ոչնչացման և էկոհամակարգերի համատարած վատթարացման: |  |
| 1. Նպաստում է առողջապահա­կան համակարգի՝ ապագայում առաջացող հավանական խնդիրները: | Կլիմայի փոփոխությունը առա­ջաց­նում է նոր առողջապահական ռիս­կեր և ուժե­ղացնում է առկա խնդիրները: Ակնկալվում են ինչպես ուղղակի, այնպես էլ անուղ­ղակի ազդեցություններ մարդկանց, բույսերի և կենդանի­ների առողջության վրա: Ուղղակի ազդեցությունները հիմնականում առաջանում են եղանակային ծայրահեղ իրադարձությունների ինտենսիվության և հաճախակա­նու­թյան փոփոխություններից, ինչպիսիք են շոգը և ջրհեղեղները: Անուղղակի ազդեցություն­ները կարող են դրսևոր­վել միջատ­ների միջոցով փոխանցվող հիվանդու­թյունների (մոծակների և տիզերի կողմից առաջացած վեկտո­րա­յին հիվանդություններ), կրծողների կամ ջրի, սննդի և օդի որակի փոփոխության միջոցով: |  |
| 1. Հաշվի է առնում ներկա և ապագա ազդեցու­թյուն­­­ները շենքերի և քաղաքային տարածքների նախագծման վրա: | Շենքերը կարող են խոցելի լինել կլիմայի փոփոխության նկատ­մամբ: Ավելի շատ փոթորիկ­ների, ձյան կամ նստվածքային վնասնե­րի, ջրի ներթա­փանցման, ներսենքային կլիմայի վատ­թարացման պատճա­ռով ժամա­նակի ընթացքում կաճեն փլուզման, շինանյութերի դեգրա­դա­ցիայի և նույ­նիսկ շեն­քերի կառուց­վածքի ամբողջա­կա­նու­թյան խախտման ռիսկերը, տեղի կունենա արժեքի զգալի կորուստ և շենքի շահագործման ժամկետի կրճա­տում: Բացի շենքի կառուցվածքային առանձնահատկությունների վրա ազդե­լուց՝ կլիմայի փոփոխությունը կարող է ազդել այն պայմանների վրա, որոնցում մարդիկ ապրում, աշխա­տում և հարաբերվում են շենքում: Շենքեր շահագործողները պետք է օգտագոր­ծեն ջեռուցման և հովաց­­ման համա­կար­գեր՝ հաղթա­հարելու ջերմաստի­ճանի ծայրահեղ դրսևորումների հետևան­քով առաջացած ջերմա­յին անհարմարությունը: Քաղա­քա­յին բնակավայրերում կանաչ տարածք­ների բացակայու­թյունը հանգեցնում է ավելի բարձր ջերմաստիճանի (քաղա­քա­յին ջերմային կղզիների) և բնա­կան ջրահեռացման նվազեցմանը, ինչը հորդառատ անձրևների ժամա­նակ հանգեց­նում է ավելի ուժեղ քաղաքային ջրհեղեղների: |  |
| 1. Հաշվի է առնում կլիմայի ներկա և ապագա ազդե­ցու­թյուն­ները ենթակառուց­վածքների վրա (տրանսպորտ, ՏՀՏ, էլեկտրական ցանց և այլն) | Ենթակառուցվածքների համար կլիմայի փոփոխության հետ կապ­ված մարտահրավերները կտրուկ իրադարձություններն են և քրոնիկ սթրեսները: Առաջինը ներառում է ջրհեղեղները (հեղեղումներ, գետա­­յին, ափամերձ), փոթորիկ­ները, սառցե փոթորիկները, ջերմային ալիքները և այլն: Քրոնիկ սթրեսները արդյունք են կլիմայական նորմերի աստիճանական փոփոխությունների, որոնք ներառում են ցերե­կային և տարե­կան ջերմաս­տիճանի միջակայ­քերի ավելա­ցումը, ջերմաստի­ճանի ծայրահե­ղու­թյունների ավելի մեծ ազդեցությունը, ավելի երկար կայուն բարձր ջերմաստիճանը, ջերմաս­տիճա­նի ավելի հաճախակի տատա­նումնե­րը, ավելի բարձր խոնա­վությունը և երկրորդ կարգի ազդեցությունները, ինչպիսիք են տեղումների և քամու ձևերի փոփոխությունները, որոնք հանգեցնում են ջրի ավելի հաճախակի ներթափանցման կամ փոթորկի արդյունքում վնասների: |  |
| 1. Զերծ է մնում գոր­ծողություննե­րից, որոնք կարող են թույլ չտալ կամ սահմա­նա­­փակել հարմարվողականության ապագա միջոցառում­ները: | Ապահարմարվողականություն՝ գործողություններ, որոնք կարող են հանգեցնել կլիմայի հետ կապ­ված անբարենպաստ արդյունք­ների ռիսկի բարձրացման, կլիմայի փոփոխության նկատմամբ խոցելիության աճի կամ բարեկեցության նվազման: |  |
| 1. Զարգացնում է էկոլոգիապես դիմակայուն և բազմազանեց­ված լանդշաֆտ­ներ: | Էկոհամակարգային հարմարվո­ղա­կանությունը բնության վրա հիմնված լուծում է, որն օգտա­գործում է կենսաբազմազա­նությունը և էկոհամակարգային ծառայությունները՝ նվազեցնելու խոցելիությունը և զարգացնելու մարդկային համայնքների դիմակայունությունը կլիմայի փոփոխության նկատմամբ: |  |
| **Ընդհանուր միավորը** | |  |
| **Գնահատման արդյունքը**  **+3՝** անբաժանելի. փաստաթուղթը առաջընթաց է ապահովում դիտարկվող խնդրի համար․  **+2՝** ամրապնդող. փաստաթուղթը նպաստում է դիտարկվող խնդրի առաջընթացին․  **+1՝** հնարավորություն առաջացնող. փաստաթուղթը պայմաններ է ստեղծում, որոնք հնարավորություն կտան առաջընթաց ունենալ դիտարկվող խնդրի մասով․  **0՝** չեզոք. փաստաթղթի և դիտարկվող խնդրի միջև էական կապ չկա․  **-1՝** սահմանափակող. փաստաթուղթը սահմանափակում է դիտարկվող խնդրի մասով առաջընթաց ապահովելու տարբերակները․  **-2՝** հակազդող. փաստաթուղթն ավելի է դժվարացնում դիտարկվող խնդրի առաջընթացը․  **-3**՝ չեղարկող. փաստաթուղթը հանգեցնում է դիտարկվող խնդրի վրա բացասական ազդեցության։  \* *Դիտարկվող խնդիր» նշանակում է ջերմոցային գազերի զուտ արտանե­տում­ների նվազեցմանը և կլիմայի փոփոխության հետևանքների նկատմամբ դիմակայունության բարձրացմանը նպաստող միջոց:* | | *Նշել, թե ընդհանուր միավորը սանդղակով սահմանված որ մակարդակին է համապատասխանում:* |